ЎЗБЕКИСТОН РЕСПУБЛИКАСИ ОЛИЙ СУДИОТАЛАР ЖИНОЯТГА ҚЎЛ УРДИ, БОЛАЛАР ЭСА, МЕҲРДАН МОСУВО ҚОЛДИ from\nОТАЛАР ЖИНОЯТГА ҚЎЛ УРДИ, БОЛАЛАР ЭСА, МЕҲРДАН МОСУВО ҚОЛДИ\nКейинги йилларда Президентимиз ташаббуси билан ҳаётга кластер модели, хусусан, пахтачилик кластери кириб келди. Ушбу модел пахтани етиштиришдан тортиб, уни тайёр маҳсулотга айлантириш ва сотишгача бўлган жараённи ўз ичига қамраб олади.\nМутахассислар ҳам, деҳқонлар ҳам жойларда кластер моделининг бениҳоя самарали эканини бот-бот таъкидлашмоқда. Чунки фермер хўжалиги раҳбари ва аъзолари чигит қадашдан бошлаб, ҳосилни йиғиб-териб олгунча, ер майдони шудгордан чиқарилгунча кластер томонидан меҳнатига яраша тўлиқ маблағ билан таъминланади.\nКелажакда катта миқдорда сармоя топишни, корхона тармоқларини кенгайтириш ва фаолиятини ривожлантиришни ўйлаган кластер пахта тозалаш корхонаси ёнидан чигитни қайта ишлайдиган ёғ-мой ва чорва озуқаси ишлаб чиқарувчи корхоналар барпо этади. Албатта, толадан пишиқ калава ишлаб чиқаришни йўлга қўяди.\nШу билан бирга, омилкор инсон тикув фабрикаси барпо этишни режалаштиради. Янги ташкил этилган корхоналарда қанчадан-қанча одам ишга жойлашади.\nКластер модели самарали ва афзал эканининг яна бир муҳим жиҳатига эътибор қаратамиз. Гап шундаки, мамлакатимиз ички эҳтиёжидан ортган нафақат пахта хом ашёси, балки ҳар қандай қишлоқ хўжалик маҳсулоти хориж давлатларига экспорт қилиниши мумкин.\nБунинг эвазига юртимизга чет эл валютаси келади. Халқимиз бой бўлса, давлатимиз бойдир. Давлатимизнинг бойлиги, ўз-ўзидан, халқимизнинг бахтидан далолат.\nПрезидентимизнинг шу йил 17 апрелда қабул қилинган «Қишлоқ хўжалиги соҳасида давлат бошқаруви тизимини такомиллаштириш чора-тадбирлари тўғрисида»ги Фармонида тилга олинаётган янги, самарали ва афзал усулни янада кенг жорий этиш алоҳида кўрсатилган.\nБуларнинг барчаси бежиз эмас. Зеро, ишнинг кластер модели шаклида ташкил этилиши бир қатор ижобий имкониятларни юзага чиқаради. Ҳосилнинг мўл бўлиши кластер томонидан назоратга олинади. Ҳосилни қабул қилиш, қайта ишлашда эгалик ҳисси кучаяди. Эгалик ҳиссининг кучайиши ва моддий манфаатдорлик турли талон-торожлик ва ўзлаштириш жиноятлари йўлига ғов солади.\nПахтачилик кластери моделига ўтилмаган жойда эса, пахта хом ашёсини сотиш, ўзлаштириш, турли йўллар билан растарата этишдек ўтмишдан меросга айланган қилмишлар барҳам топмайди. Бунга ҳаётий бир мисол келтирамиз.\n«Янгиқўрғон пахта тозалаш» акциядорлик жамиятининг бир гуруҳ масъул шахслари терговда шахсини аниқлаш имкони бўлмаган кимсаларга пахта хом ашёсини сотиб, турли йўллар билан ўзлаштирган. Шу тариқа улар ўзганинг жуда кўп миқдордаги мол-мулкини талон-торож этишган.\nМазкур жиноят иши материаллари билан танишиш асносида жиноятнинг келиб чиқиш сабаблари нимада, деган савол туғилди. Ҳақиқатан ҳам, имконият бўлмаса, жиноят рўй бермайди.\nТаҳлиллар ва ўрганишлар ушбу жиноятнинг туб сабаби пахта тозалаш корхоналарида иш тутумининг аввалдан мерос ўтган эскича усулда давом этаётганига бориб тақалишини кўрсатди.\nСудланувчи Суҳроб Тешаев (исм-шарифлар ўзгартирилган) акциядорлик жамияти негизидаги «Завод қоши» пахта қабул қилиш маскани 2-зона товаршуноси лавозимида ишлаган. 2018 йил 25 сентябрда жамият билан тўлиқ моддий жавобгарлик ҳақида шартнома тузган. У пахта мавсуми давомида фермер хўжаликлари томонидан пахта қабул қилиш масканига топширилган 3 764,8 тонна, қиймати 13 миллиард 59 миллион 732 минг 700 сўмлик пахта ҳосилини қабул қилиб олган.\nШундан сўнг С. Тешаев назорат қилинмайдиган мулкий наф кўриш мақсадида, ўзига ишониб топширилган ва ихтиёрида бўлган ҳосилни тўлиғича қайта ишлашга йўналтириш ўрнига 213,7 тонна, қиймати 404 миллион 650 минг 500 сўмлик ҳосилни сотиб юборган. Содда қилиб айтганда, ўзганинг жуда кўп миқдордаги мулкини ўзлаштириш йўли билан талон-торож этган.\nС. Тешаев ўзи содир этган жиноий ҳаракатларнинг фош бўлмаслиги йўлини қидирган. Бунинг учун «Завод қоши» пахта қабул қилиш маскани катта ҳисобчиси З. Салимов билан ўзаро жиноий тил бириктирган.\nРасмий ҳужжатга, яъни пахта хом ашёсининг ҳаракати тўғрисидаги маълумотга талон-торож қилинган ва ҳақиқатда мавжуд бўлмаган 213,8 тонна ҳосил мавжудлиги ҳақида сохта маълумотлар киритилган. С. Тешаев ушбу маълумотнинг қалбаки эканини била туриб, жамият ҳисобхонасига тақдим этган.\nБундан ташқари судланувчи С. Тешаев ушбу акциядорлик жамиятига қарашли «Ўзбекистон» ва «Оқдарё» пахта қабул қилиш масканларидан жамиятга ишлаб чиқариш учун юборилган пахта ҳосилини қабул қилиб олиши, қайта ишлашга топшириши, ундан чиққан барча турдаги маҳсулотларни белгиланган меъёр асосида тўлиғича чиқишини таъминлаш бўйича товаршунос ҳам эди. Бу лавозимга у акциядорлик жамияти бош директорининг 2018 йил 3 ноябрдаги буйруғи билан тайинланган.\nС. Тешаев «Оқдарё» пахта қабул қилиш масканидан ишлаб чиқариш учун жўнатилган 1 663,6 тонна пахтани қабул қилиб олади. Аммо ихтиёрида бўлган бу ҳосилни тўлиқ қайта ишлашга йўналтирмайди.\nАксинча, 35,9 тонна ёки 119 миллион 2 минг 200 сўмлик пахтани ўзига маълум бўлган шахсларга сотиш орқали ўзлаштириб юборади.\nХалқимизда «Қовун қовундан ранг олар», деган нақл бор.\nАкциядорлик жамиятининг «Ўзбекистон» пахта қабул қилиш маскани 2-зона товаршуноси Шерқўзи Тонготаров ҳам қинғирликда С. Тешаевдан қолишмаслигини кўрсатди.\nШ. Тонготаров ушбу пахта қабул қилиш масканига фермер хўжаликлари топширган 2 028,4 тонна, қиймати 6 миллиард 855 миллион 302 минг 700 сўмлик пахтани давлат стандартлари талаблари асосида белгиланган тартибда қабул қилиб олган. Аммо бу хомашёни қайта ишлаш учун акциядорлик жамиятига тўлиқ жўнатиш ўрнига нафс йўлига кирган. Оқибатда у ҳосилнинг 144,8 тоннасини ўзига таниш шахсларга сотган. Яъни 488 миллион 977 минг 100 сўмлик пахтани ўзлаштириш жиноятини содир этган.\nШ. Тонготаров жиноий ҳаракати фош бўлишининг олдини олиш учун турли қинғирликларга қўл урган. Тош боссин, оғир чиқсин, деган мақсадда пахтага сув қуйган, ҳатто тупроқ, тош ва қум қўшган.\nСўнгра Ш. Тонготаров пахта қабул қилиш маскани лаборатория мудири ва жиноят ишининг уларга тегишли қисми тугатилган бошқа шахслар билан ўзаро тил бириктириб, расмий ҳужжатларга пахтани жамлаш ва жўнатилаётганидаги ифлослиги ва намлиги даражасини кескин камайтирган ҳолда сохта ёзувлар киритган. Шу орқали пахтанинг вазнини сунъий равишда ошириб кўрсатган.\nҚолаверса, у 2018 йил ҳосилидан тайёрланган пахта хом ашёсининг ҳаракати тўғрисидаги ҳужжатга сохта маълумотларни киритган. Бу ўринда Ш. Тонготаровнинг аслида мавжуд бўлмаган 151,7 тонна пахта қабул қилиш масканида сақланаётгани ҳақидаги нотўғри маълумотни акциядорлик жамияти ҳисобхонасига тақдим этгани хусусида сўз бормоқда.\nМазкур акциядорлик жамиятига қарашли «Оқдарё» ва «Даҳбет» пахта қабул қилиш масканлари 2-зона товаршунослари Ёрқин Нормўминов ҳамда Абдужалил Қўлдошевнинг жиноий қилмишлари ҳам Шерқўзи Тонготаровникига айнан ўхшаш.\nЁ. Нормўминов 1821 тонна, қиймати 6 миллиард 136 миллион 498 минг 200 сўмлик пахтани фермер хўжаликларидан мавсум давомида қабул қилиб олган. Ана шу ҳосилнинг 155 тоннаси, яъни 494 миллион 864 минг сўмлигини сотиб юборган.\nБундан ташқари у пахта хом ашёсининг ҳаракати тўғрисидаги маълумотга аслида мавжуд бўлмаган 157,4 тонна ҳосил пахта қабул қилиш масканида, 35,8 тоннаси эса, акциядорлик жамиятида сақланаётгани ҳақидаги сохта маълумотларни ҳисобхонага топширган.\nСудланувчи А. Қўлдошев эса, «Даҳбет» пахта қабул қилиш масканига фермер хўжаликлари томонидан топширилган 1 565,3 тонна, қиймати 5 миллиард 53 миллион 211 минг 700 сўмлик пахта ҳосилини амалда белгиланган тартибга кўра, қабул қилиб олган. Мулкий наф кўришни мақсад қилган ҳолда, ўз мансаб мавқеини суиистеъмол этиб, 65,4 тонна, қиймати 70 миллион 68 минг 200 сўмлик пахта ҳосилини сотиш ва бошқа йўллар билан ўзлаштирган.\nЎз навбатида, А. Қўлдошев ҳам пахта хомашёсининг ҳаракати тўғрисидаги маълумотга аслида мавжуд бўлмаган 8,9 тонна пахта хом ашёси масканда, 59 тоннаси эса, жамиятда сақланаётгани ҳақидаги сохта маълумотларни киритиб, жамият ҳисобхонасига топширган.\nДеҳқон пешона терини тўкиб, мўл ҳосил етиштиришга интилади.\nЙиғим-терим мавсумида етиштирилган ҳосилни тоза териб, қабул қилиш масканларига сифатли ҳолда етказиб беришга ҳаракат қилади. Лекин Ё. Нормўминов билан А. Қўлдошев — худди Ш. Тонготаров сингари — талон-торож қилинган ва ҳақиқатда мавжуд бўлмаган пахта ўрнини тўлдириш учун мавжуд хомашёга сув, тупроқ, тош ва қум қўшган.\nАкциядорлик жамиятида 2018 йил мавсумида қабул қилиб олинган пахта хомашёси тўлиқ қайта ишлангандан кейин тафтишли текшириш ўтказилган. Текширишда пахта қабул қилиш масканлари 2-зона товаршунослари С. Тешаев, Ш. Тонготаров, Ё. Нормўминов ва А. Қўлдошевнинг жавобгарлигидаги жами 614,7 тонна, қиймати 1 миллиард 577 миллион 561,7 минг сўмлик камомад аниқланган.\nЯқинда очиқ суд мажлисида судланувчилар С. Тешаев, Ш. Тонготаров, Ё. Нормўминов ва А. Қўлдошевга оид жиноят иши мазмунан кўриб чиқилди.\nСуд С. Тешаев, Ш. Тонготаров, Ё. Нормўминовни Жиноят кодексининг 167-моддаси 3-қисми «а» банди ва 228-моддаси 2-қисми «б» бандида назарда тутилган жиноятларни содир этганликда айбдор деб топди. Судланувчи А. Қўлдошевни Жиноят кодексининг 167-моддаси 2-қисми «а» банди ва 228-моддаси 2-қисми «б» бандида кўзда тутилган жиноятларни содир этган, деб топди.\nСуд ҳукми билан судланувчиларнинг ҳар бири икки йил муддатга корхона, ташкилот ва муассасаларда моддий жавобгарлик ва мансабдорлик лавозимларида ишлаш ҳуқуқидан маҳрум қилинди.\nСуд тайинланган жазоларни қисман қўшиш йўли билан С. Тешаевга — 5 йил 6 ой, Ш. Тонготаровга — 6 йил, Ё. Нормўминовга — 6 йил 4 ойга озодликдан маҳрум қилиш жазоси тайинлади. Судланувчи А. Қўлдошевга эса, 3 йил 6 ой муддатга озодликни чеклаш жазоси берилди.\nСудда вилоят прокурорининг даъво аризаси муҳокама қилинди ва у тўлиқ қаноатлантирилди. Судланувчи С. Тешаевдан 523 миллион 652 минг 700 сўм, Ш. Тонготаровдан 488 миллион 977 минг 100 сўм, Ё. Нормўминовдан 494 миллион 864 минг сўм ва А. Қўлдошевдан 70 миллион 68 минг 200 сўм моддий зарар акциядорлик жамияти фойдасига ундирилиши суд ҳукмида алоҳида қайд этилди.\nҚисқаси, шу тариқа жиноят содир этган кимсаларга нисбатан жазонинг муқаррарлиги таъминланди. Уларга суд ҳукми билан қонуний ва адолатли жазо тайинланди.\nКишини ўйлантираётган жиҳати шуки, судланган бу кимсалар атиги беш-олти ой ишлагани ҳолда, жуда катта миқдордаги талон-торожликка йўл қўйишди. Лекин акциядорлик жамиятига етказилган зарар охир-оқибат шу судланувчилар томонидан ундириладиган бўлди.\nХулоса қилиб айтганда, ушбу масаланинг нафақат ҳуқуқий, балки маънавий жиҳатига ҳам эътибор қаратиш лозим. Бинобарин, судланувчилардан С. Тешаевнинг — 6 нафар, Ш. Тонготаровнинг — 3 нафар, Ё. Нурмўминовнинг эса, 2 нафар фарзанди бор.\nБу учта хонадонда оталар ўз нафси қутқусига учиб, жиноий қилмишга қўл уришди ва шунга яраша жазо олишди. Энди рўзғор юки хонадон соҳибалари зиммасига тушади. Энди ҳар бир оилада болалар ота қамоқдан қайтгунига қадар унинг меҳридан мосуво яшашига тўғри келади. Жамият эса, ҳам ота, ҳам она тарбиясини олган фарзандлардан кўпроқ манфаат топишини унутмайлик.\nОқдарё туман судининг раиси\nХозирда сайтда – 184:


“Covid-19” таҳлили маълумотномасини қалбакилаштираётган фуқаро қўлга олинди\nҚашқадарё вилояти. Жорий йилнинг 01 май куни Шаҳрисабз шаҳар ИИБ га фуқаро У.Қ. (эркак) ва бошқалар томонидан ариза келиб тушган бўлиб унга кўра, авиакассада иш юритувчи бўлиб ишловчи “Раъно” исмли аёл Россия давлатига ишлашга кетаётган фуқароларга “Toshkent-evrolab” МЧЖ Шаҳрисабз филиали томонидан бериладиган “Covid-19” таҳлили маълумотномасини қалбаки кўринишда 230 минг сўм пул эвазига тайёрлаб бераётганлигини маълум қилиб, ушбу шахсдан пулларини олиб беришларини сўраганлар.\nТезкор қидирув ҳаракатлари давомида, фуқаро Б.Г. дан 8 нафар фуқарога “Covid-19” таҳлили маълумотномаси ҳамда фуқаролар У.Қ ва Я.Д.дан “Covid-19” таҳлили маълумотномалари ашёвий далил тариқасида расмийлаштириб олинган.\nСуд техник криминалистика экспертиза хулосасида ашёвий далил тариқасида олинган таҳлил маълумотномалар рангли принтер ёрдамида тайёрланганлиги, муҳр ва имзолар қалбаки эканлиги кўрсатилган.\nМазкур ҳолат юзасидан Шаҳрисабз шаҳар ИИБ ҳузуридаги Тергов бўлинмаси томонидан Ўзбекистон Республикаси Жиноят кодексининг 228-моддаси (ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш) билан жиноят иши қўзғатилган.


ПСИХОЛОГИЯ ИЖТИМОИЙ ТАДҚИҚОТ МЕТОДЛАРИ\nПСИХОЛОГИЯ ФАНИНИНГ ИЖТИМОИЙ ТАДҚИҚОТ МЕТОДЛАРИ.doc\nПСИХОЛОГИЯ ФАНИНИНГ ИЖТИМОИЙ ТАДҚИҚОТ МЕТОДЛАРИ\nҲозирги замон психологиясининг тузилиши\nҲозирги замон психология соҳалари ҳозирги кунга келиб 300 дан ортиқни ташкил қилади. Бу соҳаларни ўзига хос объектига эга бўлиб, бир-бирларидан фарқ қиладилар. Шу боис фан соҳаларини ўрганиш учун қулай бўлиши, тармоқларни маълум тизимга келтириш мақсадида маълум гуруҳларга таснифлаш жорий қилинган. Бу борада профессор А.Ф.Петровский психология фан соҳаларини қуйидаги таснифлашни илгари сурди.\nI. Аниқ фаолият турларини ўрганувчи психология соҳалари.\nII. Ривожланишни ёш хусусиятларини ўрганувчи психология соҳалари.\nIII. Шахс ва жамиятга бўлган муносабатни ўрганувчи психология соҳалари.\nПсихологияда психологик тамойиллар.\nПсихология фанининг ривожланиши қатор босқичларни ўз ичига қамраб олиб, бу даврларда самарали тадқиқот ишлари олиб борилган. Айнан тадқиқот ишларини самарали бўлиши учун фан доирасида тамойилларни ишлаб чиқиш учун зарурат сезила бошлади. Бу борадаги ишлар Америка ва бошқа чет эл психологияси йўналишларида ҳам ишлаб чиқилади. XX аср бошларида бихевиоризм, фридизм йўналишлари вужудга келган эди. Бихевиоризм психологияси ҳайвонларда ўтказилган кузатишлар натижасига асосланган бўлиб, унинг намоёндалари Торндайк ва Уотсон ҳисобланади. «Бихевиоризм» инглиз тилида ҳулқ-атвор деган маънони билдиради. Бу оқим психика ва онгни инкор қилади,ҳулқ билан ташқи муҳит ўртасидаги муносабатларни, қонуниятларни текширишни таклиф қиладилар. Уларнинг фикрича психологиянинг вазифаси стимулга (қўзғатувчи) яъни сезги аъзоларига таъсир қилаётган қўзғатувчига ўқ отиш, бирор сўрашни кўрсатиш унга қандай жавоб реакцияси бўлишини ёки бундай реакция қандай стимул туғдиришини олдиндан айтиб бера олишдан иборат. Бихевиористларнинг формуласи «S -> R» дир.\nФрейдизм йўналишига веналик психиатр З.Фрейд асос солган. Унинг фикрича одам моҳиятига кўра ҳайвонга ўхшайди. Одамнинг хулқ-атвори ва харакатлари иккиту тамойилга роҳатланиш ва реаллик тамойилига бўйсундирилган бўлади. Бу оқим ҳам инсоннинг онгига ишонмайди. Фрейд ўзининг психологик назариясининг одам ҳақидаги жамият ва маданият ҳақидаги умумий таълимотга айлантириб Ғарб мамлакатларида катта эътибор қозонди. 1923-йилда Психологларнинг биринчи съездида К.Н.Карнилов психологияни қайта қуриш вазифасини илгари сурди. Психология фанини юзага келишида жудаям катта роль ўйнаган илмий кадрдар бўлиб етишишларига таъсир кўрсатди. Масалан, Б.Т.Ананьев, П.Болонский, С.Л.Рубинштейн, шунингдек кейинчалик Ўзбекистонда ҳам йирик олимлар етишиб чиқди. Улар жумласига М.Г.Давлетшин, Э.Ғ.Ғозиев, М.Воҳидов, В.В.Токарева. Г.Гайнитдинова, В.М.Каримова, Ғ.Б.Шоумаров, Р.Суннатова ва бошқаларни киритиш мумкин. Юқорида номлари тилга олинган олимларни ўзларининг ғоялари, миллий мафкуралари билан ёшларда тафаккур сифатлари «мустақиллик», «танқидийлик» кабиларни шакллантиришга эътибор бермоқдалар.\nҲозирги мустақиллик шароитида психологияга бўлган талаб-эҳтиёж жуда кучайиб кетди. Ёшларни маънавиятини бойитиш учун уларни дунёқараши, тафаккури, иродаси умуман олганда онгини ўстириш учун зарур. Бунинг учун олимлар эспериментал ишларни кучайтиришимиз, таълим жараёнини технологиялар асосида қайта қуришимиз зарур. ҳозирда Республикамиздаги университетларида психология бўлимлари, кафедра, лабораториялар илмий фикрлар марказига айлантирилди. ҳозирги замон психологларининг тамойиллари қуйидагича:\n1. детерминизм тамойили;\n2. онг ва фаолиятни бирлиги тамойили;\n3. психиканинг фаолиятда ривожланиш тамойили.\nДетерминизм тамойилига кўра психика ишлаш шароити билан белгиланади. Ва шароит ўзгариши билан ўзгаради. Ҳайвонлар психикасининг тараққиёти табиий сараланиш билан одам психикаси тараққиёти эса пайдо бўлиш шакллари тараққиёти моддий нарсаларни ишлаб чиқариш усуллари ижтимоий тараққиётнинг қонунлари билан белгиланади.\nОнг ва фаолият бирлиги тамойилига кўра, онг ва фаолият бир-бирига қарама-қарши ҳам, айнан бир нарса ҳам эмас. Улар бир бутунликни ташкил этади. Онг фаолиятни ички режасини, дастурини ташкил этади. Бу тамойил психологларга инсон хулқ атвори, хатти ҳаракатлари ва фаолиятларини ўрганиш орқали хатти-ҳаракатлардан кўзланган мақсадларга муваффақиятларга эришишни таъминловчи ички психологик механизм, яъни психикани объектив қонуниятларини очишга имкон беради.\nПсихика ва онгнинг фаолиятида тараққий этиш тамойилига кўра, психикага тараққиёт маҳсулоти ва фаолият натижаси деб қаралса, уни тўғри тушуниш ҳамда тушунтириб бериш мумкин. Бу тамойил Л.С.Выготский, С.Л.Рубинштейн, В.М.Теплов каби психологларни ишларида акс этган. Л.С.Выготский таълим психикасини ривожлантиришни йўналтиради. П.П.Блонский эса тафаккурнинг кичик мактаб ёшида ўйинлар билан ўспиринлик ёшида ўқиш билан боғлиқ тарзда ривожланишини таҳлил қилди. С.Л.Рубинштейн «Онг фаолиятда пайдо бўлиб, фаолиятда шаклланади» деган эди.\nПсихология фанининг ижтимоий тадқиқот методлари.\nМаьлумки ҳар қандай фан ўз предметига эга бўлиб, психологиянинг предмети психика бўлиб у обьектив оламни психик ҳодисалар асосида акс эттириб, юзага келган ва шаклланган образ субьект фаолиятни ҳулқ-атворни мақсад сари йўналтиради.\nБундан ташқари ҳар қандай фан қандайдир ҳодисани қонуниятини билиш учун маьлум бир методлардан фойдаланади. И.П.Павлов «Методнинг қўлида тадқиқот тақдири ётади» деган эди. Методлар тизими фаннинг умумий метадалогиясига бирлашади.\nМетодологияни кенг маьнода оладиган бўлсак, у маьлум тизимга эга бўлган ва билимларни излаб топишга қаратилган мантиқан кетма-кетликка эга бўлган методлардир. Кўпчилик олимлар бу атамант илмий метод тушунчасига мос тарзда тушунадилар ва фойдаланадилар, методология фақат илмий тарзда қабул қилиниши таькидлайдилар.\nМетодология (юнонча methodes - билиш, тадқиқ қилиш, изланиш ўли, logos - тушунча, таьлумот) амалиёт фаолиятини ташкил этиш ва амалга оширишни тамойиллари ва усуллари тизими ҳамда ушбу тизим ҳақидаги таьлумотдир. Методлар – психологияни ўрганиш усуллари ва йўллари йиҒиндиси, «Метод» бу билиш, англаш йўли бўлиб, бу усул орқали фаннинг предмети аниқланади. (С.Л.Рубинийлейн).\nМетодлар тизими юқорида таькидланганидек фаннинг умумий метадалогияси метод ва методикалари орасидаги боғлиқлик схемаси берилган.\nШуни алоҳида таькидлаш лозимки психологик татқиқотларнинг ташкил этилишига ва ўтказилишига маьлум бир талаблар қўйилади. Улар қуйидагилардир:\n1.Тадқиқотларни режалаштириш. Метод ва методикаларни танлаш ва уларни синаб кўриш;\n2. Тадқиқотни ўтказиш жойи;\n3. Тадқикотни техник жихозлаш;\n4. Тадқиқ қилинувчиларни танлаш;\n5. Тадқиқотчи шубхасиз татқиқотнинг боришига таьсирэтади ва татқиқотнинг режалаштиришдан то хулоса ва тавсияларга қадар катта аҳамятга эга;\n6. Кўрсатма – у аниқ ва қисқа бўлиши лозим;\n7. Тадқиқот қоидаси баённома тўлиқ ва мақсадга йўналган бўлиши керак;\n8. Тадқиқот натижаларини қайта ишлаш.\nТадқиқот мураккаб жараён бўлиб, унинг ўз босқичлари ва поғаналари мавжуд.\nУмумий психологияни бу соҳалари билан бир қаторда қўйиш нотўғри чунки, умумий психология инсон руҳиятининг умумий қонуни турларини методалогик ва назарий тамойиллари асосида ўрганиш билан шуғулланади.\nҲар бир фан тараққиётининг асосий шароитларидан бири унинг маьлум даражада мумкин қадар обьуктив аниқ ишончли услубларга эга эканлигидир. Метод- услубнинг маьноси бирор нарсага бориш йўли демакдир. Умуман психалогияда инсон психикасини тадқиқ қилиш методларнинг турли таснифи мавжуддир. Тадқиқод методларини илмий жиҳатдан таҳлил қилган рус психологи Б.Г.Ананьев мазкур методларни хусусиятларига қараб классификация қилган.\nБ.Г.Ананьев психикани ўрганиш методларини турли гуруҳга ажратиб, ўрганган:\nА) ташлилий- қиёслаш, лонгтьюд,комплекс методлари киради;\nБ) Эмпирик гурухга кузатиш, экспремент, суҳбат, сўровнома, тест, фаолият махсулини ўрганиш методи, биография, социметрия;\nВ) натижаларни қайта тиклаш ёки статистик;\nГ) натижаларни шархлаш, гурухига шарҳлаш ва доналаш методлари киради.\nБ.Г.Ананьев томонидан ажратилган классификацияга кўра тадқиқод ишларида фойдаланиладиган эмперик гуруҳ методлари ҳисобланади. Шундай бўлса ҳам бошқа гуруҳ методларига ҳам қисқача тўхталиб ўтамиз.\nТадқиқот методларининг биринчи ташкилий гуруҳи ўз ичига қиёслаш, лонгтьюд (узлуксиз), комплекс (кўпёқлама) деб аталадиган турларни қамраб олади.\nҚиёслаш методидан умумий психология, ижтимоий психологиялар катта ёки кичик гурухларни ҳамда уларнинг ҳар хил тоифаларини ўзоро тоқкослаш учун, медицина психологияси – соғлом ва бемор кишиларнинг психик хусусиятларини қиёслаш мақсадида, спорт психологияси спортчиларнинг ҳолати, ўқувлигини ва ишчанлигини ўзоро таққослаш мақсадида қатор фанлардан фойдаланадилар.\nҚиёслаш методи турли ёшдаги одамларнинг билиш жараёнлари шахс хусусиятлари билимларни ўзлаштириш, ақлий қобиляти салоҳияти ривожланиш динамикаси жинсларнинг тафовутлари ва ўзига хослигини ўрганишда қўлланилади. Психологлардан Л.С.Венотский, П.П.Блонский, А.А.Смирнов, Б.Г.Ананьев, Д.Б.Эльконин, П.Гамьтерин ва уларнинг шогирдлари олиб борган тадқиқодлар (чақолоқлик, гўдаклик, илк болалик, кичик мактаб ёши, ўсмирлик, ўспиринлик ёш даврларини ўзоро солиштириш) шу методдан фойдаланиб амалга оширилган.\nЛонгтьюд методининг бошқа методлардан фарқи бир ёки бир нечта синалувчилар узоқ муддат ҳатто ўн йиллаб текшириладилар. Лонгитьюдметодидан немис психологи В.Штерн, француз Р.Заззо, рус психологлари Н.А.Менчинская, А.Н.Гвоздев, Н.С.Лейтес, В.С.Мухина ва бошқалар кўп йиллардан бери фойдаланмоқдалар.\nМазкур метод орқали бир хил жинсли (Ҳасан-Ҳусан, Фотима- Зуҳра ёки аралаш жинсли ҳасан – Зуҳра, Фотима- Ҳусан) эгизаклар кузатилган. Лонгитьюд методи ёрдамида субьъектив олимларнинг ўзига хослигини объектив шарт –шароитлари ва ижтимоий муҳитнинг синалувчига таъсирини ўрганилади. Чунончи эгизакларнинг ўхшашлиги ва тафовути, таъсирланиши, ҳис туйғуни ўзгариши кишилар ўртасидаги индивидуал фарқлар (ишчанлиги, темпераменти, олий нерв фаолияти тизими ва ҳоказо) бўйича маълумотлар олиш Лонгитъюд методи орқали амалга ошади.\nКомплекс методи ёрдамида ўрганилган объектдаги ўзгаришлар турли нуқтаи назардан таҳлил қилинади ёки уларга ҳар хил ёндашилади. Масалан болада оддий билимларни ўзлаштириш хусусияти психологик жиҳатдан текширилаётган бўлса, комплекс ёндашиш таъсирида ана шу ўзлаштиришнинг фалсафий, мантиқий, физиологик, ижтимоий, биологик хусусиятлари ёритилади. Айтайлик, кексайишнинг биологик омилларини ўрганиш, унинг психологик, физиологик, мантиқий жиҳатларини ёритишга хизмат қилади.\nИлмий тадқиқот методларининг учинчи гуруҳи натижаларни қайта тиклашга шуғулланган бўлиб, улар статистик (миқдор) ва психологик (суҳбат) таҳлил турларига бўлинади. Илмий тадқиқот методларини турлича шарҳлаш гуруҳи генетик ва доналаш методларидан иборатдир.\nГенетик метод билан тадқиқот давомида тугалланган маълумотлар яхлит ҳолда мақсадга мувофиқ тарзда шарҳланади. Бу методдан фойдаланишнинг асосий мақсади синалувчида вужудга келаётган ички жами образларнинг ривожланиши иш ва билиш жараёнларининг ўзгаришига тажриба натижасига суяниб таъриф ва тавсиф беришдир. Шунингдек бунда мазкур фазилат ва хусусиятларнинг намоён бўлиш даври, босқичи ҳамда баъзи машаққатли дақиқаларга, пайтларга қўшимча шарҳлар бериш имконияти туқилади. Генетик методига асосланиб психик ўзгаришлар билан ривожланиш босқичларининг бевосита боғлиқлигини илдизи аниқланади.\nДоналаш методи билан тадқиқот объектига кирган шахс психикасидаги барча ўзгаришлар ўзига хослик ўзаро алоқа, ўзаро таъсир ва уйҒунликнинг ўзаро боғанишлари ўргани-лади. Жумладан, инсон хулқини идрок қилиш учун сезги, идрок, хотира, тафаккур жараёнларининг бир пайтда, биргаликда қилиниши бунга ёрқин мисолдир. Бунда ҳар бир билиш жараёнининг усули ифодаланади ёки унинг аҳамияти алоҳида таъкидланади, уларнинг ўзаро боғлиқлиги асослаб берилади.\nЭмпирик методлар гуруҳи ўз навбатида иккига, яъни асосий ва ёрдамчи методларга бўлинади. Асосий методларга кузатиш ва эксперимент методлари кирса, ёрдамчи методларига суҳбат, сўровнома ва тест\nКузатиш методи – икки хил булиб, объектив (ташки) ва субъектив (ички) кузатиш турлари мавжуд. Инсон психикасидаги узгаришларни кузатиш учун қуйидагиларни амалга оширилади:\nа) кузатишнинг максад вазифаси белгиланади;\nб) кузатилаётган объект танланади;\nв) тадқиқот ўтказиш вақти ривожлантирилади;\nг) кузатиш канча давом этиши қатъийлаштирилади;\nд) кузатиш инсоннинг қайси фаолиятида (ўқиш, ўйин, меҳнат, спорт) амалга оширилиши тавсия қилинади;\nе) кузатишнинг шакли (якка, гуруҳ, жамоа) танланади;\nё) кузатилганларни қайд килиб бориш воситалари (кундалик суҳбат дафтари, кузатиш варақаси, магнитафон, видеомагнитафон) тайёрлаб қўйилади. Кузатиш орқали турли ёшдаги одамларнинг диққати хис-туйҒулари, асаб тизимининг ташки ифодалари, имо-ишоралари, сезгирлиги, хулқ-атвори, нутқ фаолияти кабилар ўрганилади. Аммо ўта мураккаб ички кечинмалар, юксак хиссиётлар, тафаккур, мантиқий хотира ва ақл заковатни тадқиқ этишга бу методнинг имкони етмайди.\nЎспирин ёшларнинг спорт фаолиятини кузатиш орқали уларнинг иродаси, ишчанлиги, хис-туйгусининг ўзгариш хусусиятлари, талабга интилиш, ўз ҳаракатини ирода қила олиш юзасидан материаллар йиҒиш мумкин.\nТашқи кузатишда баъзан тафаккур буйича ҳам маълумотлар олиш мумкин. Иш устидаги кайфиятни чеҳрадаги ташвиш ва изтиробни, синчковлик ва бу руҳий ҳолатларни кузатиб, тафаккурдаги ўзгаришни аниқлаш мумкин. Бундан ташкари қўлнинг титраши, асабийлашиш, нутқнинг бузилиши ҳам инсоннинг руҳиятидаги ўзгаришлар бўйича маълумотлар беради. Психологияда илмий бўлмаган ўз-ўзини кузатиш, яъни итероспекция методидан ҳам фойдаланилади.\nТажриба ёки эксперимент методи – ўз навбатида табиий ва лаборатория методларига ажратилади. Табиий тажриба методларининг илмий асосларини 1910 йилда руспсихологи А.Ф.Лазурский кичик мактаб ёшидаги бола шахсини шакллантиришни ўрганиш мақсадида қўллаган. Табиий методдан фойдаланишда, ишлаб чиқариш жамоалари аъзиларининг, илмий муассасалар ходимларининг, ўқитувчилар, кексайган кишиларнинг психологик ўзгаришлари, ўзаро муносабатлари, иш қобилиятлари, мутахассисликка яроқлилиги муаммо-ларини ҳал қилиш назарда тутилади. Табиий шароитда инсон психикасини ўрганишда синалувчиларнинг ўзлари бехабар бўлиши таълим жараёнида берилаётган билимлар тадқиқот мақсадига мувофиқлаштирилиши, катта ёшдаги одамларга тарбиявий таъсир ўтказиш, кундалик меҳнат доирасида амалга оширилиши, завод ва фабрикада эса моддий маҳсулот ишлаб чиқариш самарадорлигини оширишга қаратилиши лозим.\nЛаборатория методи ёрдами билан диққатнинг сифатлари сезги, идрок, хотира ва тафаккурнинг хусусиятлари эмоционал ҳамда иродавий ва ақлий зўриқиш сингари мураккаб психик ҳолатлар текширилади. Купинча лаборатория шароитида кишилар ва кутилмаган тасодифий вазиятларнинг моделлари яратилади. Асбобларнинг кўрсатиши бўйича ўзгаришлар, ривожланиш динамикаси, жисмоний ва ақлий толиқиш, эмоционал, иродавий, асабий зўриқиш, жиддийлик, танглик қандай содир бўлганинин ифодаловчи маълумотлар олинади.\nСуҳбат методи билан инсон психикасини ўрганишда суҳбатнинг мақсади ва вазифаси белгиланади. Унинг объекти ва субъекти танланади, мавзу ўтказиладиган вақти аниқланади, якка шахслар гуруҳ ва жамоа билан ўтказиш режалаштирилади, ўрганилаётган нарса билан боғлиқ савол – жавоб тартиби тайёрланади. Суҳбатнинг бош мақсади маълум бир вазият ёки муаммони ҳал қилиш жараёнида инсон психикасидаги ўзгаришларни ўрганишдир. Суҳбат орқали турли ёшдаги одамларнинг тафаккури, ақл – заковати, хулқ – атвори, қизиқиши, билим савияси, эътиқоди, дунёқараши, иродаси тўғрисидаги маълумотлар олинади. Суҳбат чоғида ўзаро изчил боғланган саволлар берилади.\nСуҳбат методининг юқорида таъкидланган ижобий жиҳатлари билан бирга айрим заиф томонлари ҳам мавжуд. Қайтарик сўзлар «гализ» иборалар нутқнинг тезлиги, фикрнинг мавҳумлиги, зерикарлилиги, муваффақиятсизликка сабаб булади. Шунингдек савол-жавобнинг бир хил шаклда эмаслиги синалувчида ўзига хос ишлаш услуби ошкораликнинг етишмаслиги, ийманиш, уялиш атрофлича маълумотлар олишни қийинлаштиради ва шу сабабли бошқа методларга мурожаат қилишга тўҒри келади.\nФаолият маҳсулини таҳлил қилиш методи.\nИнсон хотираси, тафаккури, қобилияти ва ҳаёлининг хусусиятларини аниқлаш мақсадида бу метод иш даври психологиясида кенг қўлланилади. Болалар чизган расмлар, ясаган ўйинчоклар, моделлар, ёзган шеърларини таҳлил қилиш орқали уларнинг мантиқий хотираси, тафаккури, техник, бадиий ва адабий қобилияти, ижодий хаёли юзасидан материаллар қўллаш мумкин. Мазкур методдан фойдаланишда маҳсулотни яратган шахс бевосита иштирок этмайди. Объект билан субъект ўртасида мулоқот ўрнатиш учун шахснинг психикаси тўғрисида сиртдан маълум хукм хулоса чиқарилади.\nИжодий фаолият маҳсулларини таҳлил қилиш орқали болалар, ўқувчилар, талабалар, конструкторлар, олимлар, ҳунармандлар, ишчилар психик хусусиятлари тўғрисида маълумотлар туплаш мумкин. Лекин инсондаги психик ўзгаришлар камол топиш ва уларнинг кечишини ифодаловчи материаллар йиғиш учун бу методнинг ўзи етмайди. Шунинг учун инсон психикасини ўрганиш мақсадида бошқа методлардан ҳам фойдаланиш маъқул.\nТест методи. Тест инглизча сўз бўлиб синаш текшириш демакдир. Шахснинг ақлий ўсишини, қобилиятини, иродавий сифатлари ва бошқа психик хусуситларини текширишда қўлланиладиган қисқа стандарт масала, топшириқ мисол жумбоқлар тест деб аталади. Тест айниқса одамнинг қандай касбни эгаллаши мумкинлиги касбга яроқлилиги ёки яроқсизлигини истеъдодлилар ва ақли заифларни аниқлашда кенг қўлланилади. Тест методининг қимматли тажрибанинг илмийлик даражасига текширувчининг маҳоратига ва қизиқишига, йиҚилган психологик материалларнинг объективлиги ва уларни илмий таҳлил қилишга боғлиқдир.\n1905 йилдан француз психологи А.Бине унинг шогирди А.Симон инсоннинг ақлий ўсиши ва истеъдод даражаларини ўлчаш имконияти борлиги ғоясини илгари сургандан кейин психологияда тест методи қўлана бошлади.\nБиография (таржимаи ҳол) методи. Инсон психикасини тадқиқ қилиш учун унинг ҳаёт фаолияти, ижодиёти тўғрисидаги оғзаки ва ёзма маълумотлар муҳим аҳамиятга эга. Бу борада кишиларнинг таржимаи ҳоли хотиралари, эсдаликлари, ўзгалар ижодига берган баҳолари тақризлари алоҳида ўрин эгаллайди. Шу билан бирга ўзгалар томонидан тўпланган таржимаи ҳол ҳақидаги материаллар, эсдаликлар, хатлар, расмлар, тавсифлар, баҳолар, магнитафон овозлари, фотолавхалар, хужжатли филмлар ўрганилаётган шахсни тўлиқроқ тасаввур этишга хизмат қилади.\nТаржимаи ҳол маълумотлари инсон психикасидаги ўзгаришларни кузатишда унинг суҳбат ва тажриба методлари билан ўрганиб бўлмайдиган жиҳатларини очишга ёрдам беради.\nСўровнома методи. Психологияда кенг қўлланиладиган методлардан биридир. Унинг ёрдамида турли ёшдаги одамларнинг психологик хусусиятлари нарса ва ходисаларга муносабатлари ўрганилади. Сўровнома одатда 3 хил тузилишда бўлади. Уларнинг биринчиси хаёли англатилган мотивларни аниқлашга мўлжалланган саволлардан тузилади. Иккинчи хилида ҳар бир саволнинг бир нечтадан тайёр жавоблари берилади. Учинчисида синалувчига ёзилган тўғри жавобларни баллар билан баҳолаш тавсия этилади. Сўровномадан турли ёшдаги одамларнинг лаёқатларини муайян соҳага қизиқишлари ва қобилиятларини, ўзига тенгдошларга, катта ва кичикларга муносабатларини аниқлашда фойдаланилади.\nСоциометрик метод. Бу метод кичик гуруҳ аъзолари ўртасидаги бевосита эмоционал муносабатларни ўрганиш ва уларнинг даражасини ўлчашда қўлланилади. Бунга Америкалик социолог Ж.Морено асос солган мазкур метод ёрдамида муайян гуруҳдаги ҳар бир аъзонинг муносабатини аниқлаш учун унинг қайси фаолиятида ким билан бирга қатнашилиши сўралади. Олинган маьлумотлар матрица график схема жадвали шаклида ифодаланади. Улардаги миқдор кўрсаткичлари гуруҳдаги кишиларнинг шахслараро муносабатлари тўҒрисида тасаввур ҳосил қилади. Бу маълумотлар гуруҳий муносабатларнинг ташқи кўринишини акс эттиради.\nШунинг учун ҳозир Я.Л.Колинский ва И.П.Волков томонидан социометриянинг ёш даври психологияси мослаб ўзлаштирилган турлари янгилаб ишлаб чиқарилган.\nБулар шахснинг бир-бирининг танлаш мотивларини кенг ифодалаш имконини беради. Айниқса социометриянинг Я.М.Коломинский ишлаб чиққан ўзгартирилган тури болалар жамоасидаги шахслараро муносабатлар ҳақида тўлароқ ахборот беради.\nПСИХОЛОГИЯ ФАНИНИНГ ИЖТИМОИЙ ТАДҚИҚОТ\nБихевиористларнинг формуласи «\nДетерминизм тамойилига кўра психика ишлаш шароити билан белгиланади\nМетодологияни кенг маьнода оладиган бўлсак, у маьлум тизимга эга бўлган ва билимларни излаб топишга қаратилган мантиқан кетма-кетликка эга бўлган методлардир\nУмумий психологияни бу соҳалари билан бир қаторда қўйиш нотў ғ ри чунки, умумий психология инсон руҳиятининг умумий қонуни турларини методалогик ва назарий тамойиллари асосида ўрганиш…\nПсихологлардан Л.С.Венотский, П\nИлмий тадқиқот методларининг учинчи гуруҳи натижаларни қайта тиклашга шу ғ улланган бўлиб, улар статистик (миқдор) ва психологик (суҳбат) таҳлил турларига бўлинади\nКузатиш ор қ али турли ёшдаги одамларнинг диққати хис-туйҒулари, асаб тизимининг ташки ифодалари, имо-ишоралари, сезгирлиги, хулқ-атвори, нутқ фаолияти кабилар ўрганилади\nЛаборатория методи ёрдами билан диққатнинг сифатлари сезги, идрок, хотира ва тафаккурнинг хусусиятлари эмоционал ҳамда иродавий ва ақлий зўриқиш сингари мураккаб психик ҳолатлар текширилади\nФаолият маҳсулини таҳлил қилиш методи\nБиография (таржимаи ҳол) методи\nБу маълумотлар гуруҳий муносабатларнинг ташқи кўринишини акс эттиради


Халқаро янгиликлар, 05 феврал 2013\nДеҳлида зўрланганидан кейин вафот этган қизнинг ўртоғи судда гувоҳлик бера бошлади\nДеҳли шаҳрида автобусда зўрлангани натижасида нобуд бўлган қизнинг йигит ўртоғи сешанба куни судда жиноятни содир этганликда айбланган беш эркакка қарши гувоҳлик бера бошлади.\nЎтган йилнинг 16 декабр куни зўрланган 23 ёшли тиббиёт институти талабаси 29 декабр куни Сингапурдаги касалхонада вафот этган.\nВоқеа қурбонининг исми келтирилмаётган 28 ёшли йигит ўртоғи автобусда қаттиқ калтаклангани оқибатида ҳамон яхши юра олмаяпти.\nХавфсизлик ва суд тергови сабабаларидан имси сир тутилаётган йигит сешанба куни судга ғилдиракли аравачада олиб келинди.\n3 феврал кунги маҳкамада беш нафар судланувчи ўз айбини тан олишдан бош тортган.\nАгар айбдор деб топилса, улар ўлим жазосига ҳукм қилиниши мумкин.\nЯна бир айбланувчи оммавий жинсий тажовуз пайтида балоғат ёшида бўлмагани важидан, унинг иши вояга етмаганлар иши бўйича судда кўриб чиқилади.\nБу воқеа бутун Ҳиндистон бўйлаб оммавий норозилик намойишлари ўтказилишига сабаб бўлган эди.\nЭрон президенти сўнгги 30 йил ичида илк бор Мисрга борди\nЭрон Президенти Маҳмуд Аҳмадийнажод Қоҳира шаҳрига борди.\nШиа мазҳабидаги Эрон президентининг Ал-Азҳар университетида сунний мазҳабидаги уламо шайх Аҳмад Ал-Тайиб билан учрашиши мумкинлиги айтилмоқда.\nАҳмадийнажод бошчилигидаги Эрон делегацияси Ислом ҳамкорлик ташкилотининг чоршанба куни Қоҳирада бошланадиган анжуманида қатнашади.\nМисрда 2011 йилда инқилоб амалга оширилганидан бери Эрон Миср билан муносабатларни яхшилашга ҳаракат қилиб келмоқда.\nҚозоғистонда яна бир чегара хизмати офицери ўз жонига қасд қилди\nҚозоғистон Миллий хавфсизлик қўмитаси душанба куни Шонжа чегара пости бригадаси командири ўринбосари капитан Мурат Қадиралинов ўз жонига қасд қилганини маълум қилди.\nҚадиралинов навбатдаги наряддан чегара заставасига қайтаётганда ўзини-ўзи ўлдиргани айтилмоқда.\nАйни дамда воқеа юзасидан текширув ишлари бошланган.\nБир ҳафта олдин, 31 январ куни Қозоғистон Чегара қўриқлаш хизмати раҳбари Талгат Есетов иш кабинетида ўз жонига қасд қилган эди.\n2012 йилнинг декабр ойида рўй берган авиаҳалокатда эса Козоғистон чегара хизматининг 20 офицери, жумладан, беш полковник ва тўққиз подполковник ҳалок бўлганди.\nҚирғизистонда 39 аскар ҳарбий қисмдан қочиб кетди\nКеча Қирғизистон пойтахти Бишкекда жойлашган ҳарбий қисмдан 39 нафар аскар қочиб кетди.\nМамлакат Ички ишлар вазирлиги матбуот хизмати Озодлик радиосининг қирғиз хизматига душанба куни кечки пайт пойтахтдаги 702 рақамли ҳарбий қисмдан муддатли хизмат ўтаётган 39 нафар аскар ўз бошимча кетиб қолганини тасдиқлади.\nВазирлик матбуот хизматининг билдиришича, дезертир аскарлар баҳор ойларида хизматини якунлаши керак эди.\nСўнгги малумотларга кўра, қочиб кетган аскарларнинг 32 нафари сешанба куни эрталаб ҳарбий қисмга қайтиб келган.\nҚолган аскарларнинг қаердалиги ва улар нима сабабдан ҳарбий қисмни тарк этгани аниқланмоқда.\nҚирғизистон армиясида аскарларнинг оммавий ёки якка бўлиб қочишлари тез-тез учраб туради. Бунга асосан ҳарбий қисмларда кенг тарқалган зўравонлик сабаб бўлиши айтилади.\nСурияда мухолифат Ассад ҳукуматини музокараларга чақирмоқда\nСурия Миллий Коалицияси етакчси Аҳмад Моаз ал-Хатиб.\nСурия мухолифати етакчиси Аҳмад Моаз ал-Хатиб мамлакат президенти Башар Ассад режимини мухолифатнинг музокаралар столига ўтириш таклифларига жавоб беришга чақриди.\nСурия Миллий Коалицияси етакчси ал-Хатиб душанба Ал-Жазира телеканалига берган интервюсида бундай таклиф Сурияда давом этаётган қон тўкилишларини тўхтатиш ҳамда “режимни тинчликда кетишига ёрдам беришга” қаратилганини таъкидлади.\nАҳмад Моаз ал-Хатиб ҳукумат билан музокарлар ўтказишни илк бор ўтган ҳафта таклиф этган эди.\nСўзлашувлар ўтказишдан олдин мухолифат етакчиси президент Ассад ҳукуматидан қарийб 160 минг маҳбусни озод этишни талаб этган.\nЎтган ойда Башар Ассад мухолифат гуруҳлари билан учрашишга тайёр эканини, бироқ қуролланган исёнчиларга хайриҳоҳ бўлган Сурия Миллий Коалицияси вакиллари билан музокаралар олиб бормаслигини билдирган эди.\nМисрда полиция зўравонлиги маданият вазири истеъфосига сабаб бўлди\nМиср маданият вазири мамлакат полициясининг намойишчиларга қарши қўллаётган зўравонлигини исботловчи видео чоп этилганидан сўнг ўз лавозимини тарк этди.\nВидеода полициячилар президент саройи яқинида яланғоч эркакни дўппослаётгани тасвирга туширилган.\nДавлатга қарашли “Ал-Аҳрам” нашри мамлакат вазирлар маҳкамаси матбуот котибига таяниб, вазир истеъфосини тасдиқлади.\nАҚШ Давлат департаменти Мисрни куч ишлатар тизими вакиллари тарафидан амалга оширилаётгани айтилаётган ноқонуний ҳаракатларни тўлиқ текшириб чиқишга чақирди.\nДавлат департаменти матбуот котиби Виктория Нуланд бундай қонунга зид ҳаракатларни олдини олишнинг энг яхши усули улар ортида турганларни жазога тортиш эканини таъкидлади.\nМисрда полиция ва намойишчиларнинг 10 кундан буён давом этаётган тўқнашувида ҳалок бўлганлар сони 60 га яқинлаб қолди.\nМухолифат вакиллари бундай қонли тўқнашувлар мамлакатда куч ишлатар тизимнинг ҳалигача ислоҳ этилмаганига далил эканини таъкидламоқда.\nМисрдаги ғалаёнлар 24 январ куни, яъни собиқ президент Ҳусни Муборак режими ағдарилишига сабаб бўлган исённинг икки йиллиги арафасида бошланган эди.\nМалала Юсуфзай ҳужумга учраганидан бери илк бор телевидениеда чиқиш қилди\nМалала Юсуфзай Британиянинг Бирмингем шаҳридаги касалхонада иккита жарроҳлик операциясини бошдан кечирди.\nПокистонлик Малала Юсуфзай Толибон жанггарилари ҳужумига учраганидан бери илк бор телевидениеда чиқиш қилди. Бошидан яраланиб, Британияда даволанаётган 15 ёшли Юсуфзай душанба кунги видео мурожаатида аҳволи “кундан кунга яхшиланаётганини” айтди.\nМалала ўтган шанба кунги жарроҳлик операциясидан бир неча кун аввал тасвирга олинган мурожаатида ўзини қўллаб-қувватлаганларга миннатдорчилик билдирди.\n“Кўриб турганингиздек, мен тирикман. Бу инсонларнинг дуоси туфайли бўлди”, деди у.\nБританиянинг Бирмингем шаҳридаги касалхонада Малала иккита жарроҳлик операциясини бошдан кечирди. Шифокорлар муваффақиятли ўтганини айтаётган жарроҳлик амалиёти унинг бош чаноғини тузатиш ва эшитиш қоибилиятини тиклашга қаратилган.\nАёллар ва қизлар ҳуқуқларини ҳимоя қилиш билан шуғулланган 15 ёшли фаол қиз ўтган йилнинг октябрида Покистоннинг Сват водийсида Толибон ҳужумига учраган эди.\nТехасда "Иблис" лақаби билан танилган энг моҳир мерган ўлдирилди\n38 яшар Кайл ҳам Ироқда хизмат қилган ва 2012 йилда ўзи ҳақида ёзган “Америкалик мерган” номли китоби қўлма-қўл бўлган.\nАҚШнинг Техас штатида Ироқ уруши ветерани Америка тарихида энг моҳир мерган деб тан олинган собиқ дессантчи Крис Кайлни ўлдирганликда айбланмоқда. 25 яшар гумонланувчи Эдди Рэй Раут Ироқда хизмат қилган мерган ва яна бир одамни Техасдаги тирлардан бирида отиб ўлдирганидан кейин ҳибсга олинган.\nАҚШ Мудофаа вазирлиги собиқ денгиз пиёдаси Раут 2007 йилда Ироқда ва 2010 йилда Ҳаитида хизмат қилганини тасдиқлади. Қотиллик мотивлари аниқланганича йўқ.\n38 яшар Кайл ҳам Ироқда хизмат қилган ва 2012 йилда ўзи ҳақида ёзган “Америкалик мерган” номли китоби қўлма-қўл бўлган. Кайл мерганлик фаолиятида 150 дан ортиқ одамни ўлдиргани билан танилган.\nИроқлик жанггарилар Кайлга “Иблис” дея лақаб қўйиб, унинг боши учун 20 минг доллар миқдорида мукофот эълон қилган.\nЭрон Марказий банки собиқ раиси ёнидан 70 миллион доллар топилди\nГермания ҳуқуқ-тартибот идоралари Эрон Марказий банкининг собиқ раиси ёнидан 70 миллион АҚШ долларига ёзиб берилган банк чекини топгани хабар қилинмоқда.\nГермания божхоначилари эълон қилган баёнотга кўра, 59 яшар йўловчи Дюсселдорф аэропортида текширувдан ўтаётган пайтда, унинг ёнидан Венесуэла Банки томонидан 300 миллион боливарга ёзиб берилган чек топилган.\nГерманияда чиқадиган “Bild am Sonntag” газетаси йўловчи шахсини аниқлаб, унинг 2008 йилгача Эрон Маркзий банкига раислик қилган Таҳмасб Мазаҳерий эканини эълон қилди.\nМаълум бўлишича, кўп миллионлик чек Мазаҳерий юкида, у 21 январ куни Туркиядан Германияга учиб келган пайтда топилган.\nГермания ҳуқуқ-тартибот идоралари эҳтимолий пул ювиш амалиёти юзасидан тергов бошлагани айтилмоқда.\nЭрон мулозими Исроилни огоҳлантирди\nЭрон ҳукумати мулозими Исроил Сурияга қилган “сўнгги агрессияси” учун қаттиқ пушаймон бўлади, дея огоҳлантирди. Эрон Миллий хавфсизлик кенгашининг раиси Саид Жалилий бу баёнотни душанба куни Дамашқда қилди.\nЭрон расмийсининг баёноти Исроил Мудофаа вазири Эҳуд Барак яҳудий жанговар учқичлари ўтган ҳафта Сурияда ҳаво ҳужумини амалга оширганини тасдиқлаши ортидан янгради. Барак ҳужумни изоҳлай туриб, “бу биз бир нарсани айтар эканмиз, буни бажаришимиз муқаррар эканининг яна бир далилидир”, дея таъкидлади.\nАҚШ расмийлари ўтган чоршанба кунги ҳужумда Сурия-Ливан чегараси яқинида қурол олиб кетаётган машиналар карвони нишонга олинган, дея билдирди.\nСурия расмийлари ҳужумда пойтахт яқинидаги ҳарбий тадқиқот маркази нишонга олинганини айтмоқда.\nЭрон расмийси Жалилий билан якшанба кунги учрашувда президенти Башар ал-Ассад Исроилни Суриядагни вазиятни изидан чиқаришга уринаётганликда айблади. Эрон Суриянинг энг яқин иттифоқчисидир.\nТожикистон қомоғида яна бир маҳбус ўлик ҳолда топилди\nТожикистон қамоқхонасида яна бир маҳбус ўлик ҳолатда топилди. Марҳум Муҳаммадшариф Насриддиновнинг яқинлари Озодликка қамоқхонадаги манбага таяниб, маҳбус ўтган шанба куни қамоқхона нозирлари тарафидан қатиқ калтакланганини гапириб беришди.\nНасриддинов ўша куни кечқурун ўз камерасида дорга осилган ҳолда топилган. Қамоқхона вакиллари Насриддиновнинг руҳий муаммолари бўлганини айтмоқда. Лекин унинг қариндошлари, маҳбус билан яқинда кўришганларида у ўзини яхши ҳис қилганини айтишмоқда.\nТожикистон Жазони ижро этиш тизими бошқармаси матубот вакили Одинашо Муродов ҳодисага оид маълумотга эга эмаслигини айтиб, изоҳ беришдан бош тортди.\nКейинги пайтларда Тожикистон қамоқхоналарида бир неча маҳбус ўлик ҳолда топилган. Уларнинг қариндошлари маҳбуслар ўлимига олиб келган сабаблар борасида шубҳаларни илгари сурмоқда.\nОктябр ойида Amnesty International халқаро ташкилоти Тожикистон Президенти Имомали Раҳмонни мамлакат қамоқхоналаридаги қийноқлар ва бошқа кўринишдаги ноинсоний муносабатга қарши чора кўришга чақирди.\nЖанубий Корея ва АҚШ денгизда машқ бошлади\nЖанубий Корея душанба куни бошланган машқлар бўҳрон юзага келишидан аввал режаланганини баён қилди.\nЖанубий Корея ва АҚШ ҳарбийлари Корея яримороли яқинида уч кунлик денгиз машқларини бошлади.\nҲарбий ўйинлар ўтган ойда Шимолий Корея БМТ санкцияларига жавобан ядровий синовларни давом эттириш билан таҳдид қилиши ортидан ўтказилмоқда.\nБМТ Хавфсизлик кенгаши ўтган йилнинг декабрида узоқ масофали ракетани учирган Пхеньянга нисбатан жазо санкцияларини кучайтирди. Кўпчилик буни яширин тарзда амалга оширилган баллистик ракета синови дея талқин қилди.\nПхеньян ракета Ер орбитасига сунъий йўлдошни олиб чиқиш учун учирилганини иддао қилмоқда.\nЖанубий Корея душанба куни старт берилган денгиз машқлари сўнгги бўҳрон юзага келишидан аввал режаланган қўшма машқларнинг бир қисми эканини баён қилди.\nШимолий Корея ҳарбий машқларни “урушга гиж-гижловчи”, дея қоралади. Шимолий Корея бунда аввалги ядровий синовларни 2006 ва 2009 йилларда ўтказган.\nКэмерон, Карзай ва Зардорий Лондонда учрашмоқда\nБритания Бош вазири Дэвид Кэмерон Афғонистон ва Покистон президентлари Ҳамид Карзай ва Осиф Али Задорийлар билан.\nБугун Лондонда Британия Бош вазири Дэвид Кэмерон Афғонистон ва Покистон президентлари Ҳамид Карзай ва Осиф Али Задорийлар билан учрашади.\nАфғонистонда тинчилик ва барқарорлик ўрнатиш йўллари масаласининг уч томонлама музокаралар марказида бўлиши кутилмоқда. Сўзлашувлар 2014 йилда халқаро қўшинлар Афғонистондан олиб чиқилгунга қадар, Толибон ҳаракати билан тинчлик келишувига эришиш борасида Кобулга нисбатан босим кучаяётган пайтга тўғри келмоқда.\nБритания расмийларига кўра, душанба кунги учрашувда Афғонистон ва Покистон разведка хизматлари бошлиқлари ҳам қатнашади.\nАфғонистонда Британиянинг 9 мингдан ошиқ қўшини бор, уларнинг аксари НАТО етакчилигидаги ҳарбий контингент сафида Ҳилманд вилоятига ташланган. Инглиз ҳарбий контингенти катталиги бўйича, 60 минг кишилик қўшинга эга АҚШдан кейин иккинчи ўринда туради.\nМали: француз ҳарбийларининг амалиёти давом этмоқда\nМали шимолида якшанбага ўтар кечаси Франция ҳарбий учқичлари Ал-Қоидага алоқадор исёнчилар позицияларига зарба берди.\nФранция армияси вакили Терри Бюркар авиазарбалар Кидал шаҳри шимолидаги исёнчилар базалари ва машқ лагерларига берилганини билдирди. Жазоир чегараси яқинидаги бу жойлар ҳали-ҳамон исёнчи туареглар назорати остида қолмоқда.\nМали шимолини эгаллаб олган исёнчиларга қарши французлар амалиёти 3 ҳафтадан буён давом этмоқда. Ҳозир Малида Франциянинг 3,5 минг нафар ҳарбийси, қирувчи учқичлари ва зирҳли техникаси дислокация қилинган.\nМексикадаги портлаш қурбонлари сони 34 кишига етди\nМехикодаги давлатга қарашли Pemex нефт концерни штаб-квартирасида содир бўлган портлаш оқибатида қурбон бўлганлар сони 34 кишига етди.\nШанба куни вайроналар остидан яна бир кишининг жасади чиқариб олинган. Бу ҳақда воқеа жойига борган Мексика президенти Энрике Пеня Твиттердаги саҳифасида ёзган.\n31 январ куни содир бўлган портлаш оқибатида 121 киши тан жароҳати олган. Портлаш сабаби ҳалигача аниқлангани йўқ.\nПарагвайда президентликка номзод ҳалок бўлди\nПарагвай президенти лавозимига номзод Лино Овьедо ва яна уч киши вертолёт қулаши оқибатида нобуд бўлди.\n69 ёшли Овьедонинг шу йил апрелига мўлжалланган президентлик сайловига номзоди қўйилганди.\nАвиаҳалокат Парагвай шимолида шанба оқшомида содир бўлган. Ўша пайтда президентликка номзод Консепсьон шаҳри ўтказилган сайловолди митингидан пойтахтга қайтаётганди.\nВертолёт ичида Овьедодан ташқари унинг икки тан соқчиси ва учувчи бўлган. Улардан ҳеч қайсиси тирик қолмаган.\nЛино Овьедо Парагвайда 24 йил аввал амалга оширилган давлат тўнтариши ташкилотчиларидан бири эди. Бу тўнтариш натижасида диктатор Альфредо Стресснер ҳокимияти қулатилганди.\nМисрда тўқнашув қурбонлари сони 57 нафарга етди\nҚоҳирада ўтказилаётган аксилҳукумат намойишларидан бири.\nМисрда полиция ва намойишчиларнинг 10 кундан буён давом этаётган тўқнашувида ҳалок бўлганлар сони 57 нафарга етди.\nҚоҳирада содир бўлган жума кунги тўқнашув чоғида ўқотар қуролдан яраланган 26 ёшли намойишчи кеча касалхонада жон берди.\nМисрдаги ғалаёнлар 24 январ куни, яъни собиқ президент Ҳусни Муборак режими ағдарилишига сабаб бўлган исённинг икки йиллиги арафасида бошланган.


Россия парламенти одам савдоси учун жазони кучайтирмоқчи\nОдам савдоси қурбонларидан бири - аёллардир.\nРоссия Давлат Думаси бир гуруҳ депутатлари одам савдоси ва қуллик меҳнатидан фойдаланиш учун жазони кучайтириш тўғрисида қонун лойиҳасини ишлаб чиқди. Таклиф этилаётган ўзгартишларга кўра, одам савдоси билан шуғулланганликда айбдор деб топилганлар жазоси 3 йилдан 7 йилгача узайтирилиши кўзда тутилган.\nРоссия Давлат Думасидаги ЛДПР фракцияси депутати Ярослав Нилов ўз касбдошлари билан “Россия Жиноят Кодексининг ”Одам савдоси. Қуллик меҳнатидан фойдаланиш” моддасига ўзгартиришлар киритиш тўғрисида”ги қонун лойиҳасини ишлаб чиқди.\nҚонун лойиҳасига кўра, одам савдосида айбдор деб топилган шахс 7 йилгача қамоқ жазосига маҳкум этилиши мумкин.\nРоссия парламенти вакилларининг сўзларига кўра, “Одам савдоси тўғрисида”ги Қонун асосида суд ҳакамлари арзимаган жазоларни тайинлаши мумкин. Ҳозирги кунда қул меҳнатидан фойдаланиш учун Россия қонунчилигида 6 йилгача қамоқ жазоси белгиланган. Агарда бу жиноят бир гуруҳ одамлар қаторида содир этилган бўлса, суд жиноий гуруҳ аъзоларига 3 йилдан 10 йилгача жазо тайинлаши мумкин.\nШу сабабли Ярослав Нилов бошчи депутатлар гуруҳи одам савдосида ва уларнинг мажбурий меҳнатидан фойдаланганларга энг кам жазо муддати 3 йил, энг юқори жазо муддати – 7 йил қилиб белгилаш таклифини илгари сурмоқда.\nДепутатлар Ярослав Нилов (чапда) ва Вадим Деньгин\n- Ҳозир бизнинг қонун лойиҳамиз Думанинг фуқаровий, жиноий, арбитраж ва процессуал қонунчилиги бўйича қўмитасида муҳокама этилмоқда. Қул меҳнатидан фойдаланиш жиноий жавобгарликни кучайтиришни талаб қилувчи жиноий эпидемияга айланди, деди Ярослав Нилов.\nРоссия Ички ишлар вазирлиги маълумотларига кўра, 2013 йилда Россияда 2013 йилда “Одам савдоси” моддаси билан 66 жиноят қайдга олингани, ўтган йилда бу кўрсаткич 25 тага тушгани қайдга олинган.\nПолиция одам савдоси қурбонига асосан аҳолининг энг ҳуқуқсиз ва ночор қатламлари, жумладан меҳнат муҳожирлари, аёллар, болалар айланаётганини таъкидлаб келмоқда.\nХалқаро Миграция ташкилотининг Россиядаги ваколатхонаси таҳлилчиси Павел Шалюз Озодлик билан суҳбатда ҳукуматнинг мамлакатдаги қулчилик масалаларига қилган эътиборини ижобий баҳоласада, биргина жазони кучайтириш муаммони бартараф эта олмаслигини қўшимча қилди:\n- Бундай ташаббуснинг пайдо бўлишининг ўзи жуда яхши белги, чунки демак одамлар бунга эътибор қилаяпти экан, давлат идоралари, депутатлар муҳокамасига тушибди. Бу муаммо мавжуд ва у жуда долзарб! Бу лойиҳанинг мазмуни қандай бўлишидан қатъий назар, у яхшиликка хизмат қилади. Бошқа масала – Россия жамиятининг қулдорлик ва қулчилик масалаларига қарши кураш самарасида. Бу қонунни чиқишидан олдин соҳа мутахассислари билан ҳар томонлама муҳокама этилиши керак, жамиятда тегишли профилактика ишлари ҳам олиб борилиши зарур. Қолаверса, одам савдоси биргина Россия учун хос эмас, у бошқа қўшни мамлакатларга ҳам илдиз отиб кетган, яъни унга қарши ҳамкорликда курашиш зарур. Биргина қўрқитиш билан ҳеч бир муаммо ҳеч қачон ҳал этилмаган, деди таҳлилчи Павел Шалюз.\nУнинг фикрича, Россияда ўрта асрлардан қолган бундай иллатнинг сақланиб қолаётгани ва тараққий этаётганига энг аввало мамлакатлар иқтисодиёти ривожланишидаги кескин тафовут сабабчидир. У кўп ҳолларда, масалан, ноқонуний меҳнат қилаётган ёки фохишалик билан шуғулланаётган одамлар полиция ва бошқа давлат идораларига мурожаат қилишдан қўрқади, дейди.\nШунга қарамасдан, мутахассис одам савдоси ва мажбурий меҳнатни фақат ички ва ташқи меҳнат мигрантлар билан боғлашни бироз нотўғри деб атади.\n- Нопок иш берувчилар ҳақиқатан жуда кўп, аммо одам савдосига жинсий эксплуатация, мажбурий меҳнат, тиланчилик каби ноқонуний ҳаракатлар ҳам киритилади. Шахсан мен Россия ҳукумати бу масалага кенг жамоатчилик ва давлат идоралари эътиборини тинимсиз қаратиб бориши керак, деб ҳисоблайман. Энг аввало, ҳуқуқ-тартибот идораларига бу масалада янада кенгроқ ваколатлар ва енгилликлар берилиши тарафдориман, дея хулоса қилди Халқаро Миграция ташкилоти вакили Павел Шалюз.\nСоҳа экспертлари фоҳишалик, тиланчилик ва мажбурий меҳнат билан бирга сўнгги йилларда қарз билан боғлиқ тутқунлик, одам органларини трансплантация қилиш каби одам савдоси билан боғлиқ муаммолар авж олаётганига эътибор қаратмоқда.\nБир қатор халқаро ташкилотлар мутахассислари берган ҳисоб-китобларга кўра, ҳар йили асоратнинг турли кўринишларига тушаётган одамлар сони 700 мингдан 4 миллионга етади. Бироқ, экспертлар қул бўлаётган ва мажбурий ишлатилаётган одамларнинг аниқ сонини келтиришнинг иложи йўқлигини ҳам гапирмоқда.\nЎзбекистонлик Бақия Қосимова ва Лайло Ашировалар бир неча йил Москвада қулликда бўлган\nБундан бир неча йил олдин Озодлик Москванинг Голяново туманида жойлашган қозоғистонлик тадбиркор эр-хотин Сакен Муздибаев ва Жансулу Истанбековаларга тегишли дўкондан ҳуқуқ фаоллари томонидан 12 нафар ўзбек ва қозоқ мардикорлари озод этилгани ва тергов маҳаллий ҳукумат идоралари томонидан “босди-босди” қилингани тўғрисида Озодлик хабар берган эди.\nХалқаро меҳнат ташкилоти маълумотларига биноан, ҳозирги кунда дунёда 21 миллион одам ноқонуний эксплуатация қилинаётгани, “одам савдоси” бизнеси эса йилига 150 миллиард доллар даромад келтириши тўғрисида маълумотлар мавжуд.\nРоссия Федерал миграция хизмати мамлакатда яшаб келаётган 11 миллион муҳожирдан 2,9 миллиони ноқонуний фаолият юритаётганини тахмин қилмоқда.


Фасодгўйлар – Jurnalist\nR S2020-08-04T10:50:57+05:004 Avgust, 2020|Умумий янгиликлар|\nЎзбекистон халқ ёзувчиси Ўткир Ҳошимов: “Пичоқ – ошпаз қўлида иш қуроли, қотил қўлида ўлим қуроли” дея лутф қилган эди. Чиндан ҳам, қўли гул ошпаз пичоқ ёрдамида минг хил мазали таомлар тайёрлаб, одамларни хушнуд қилса, нобакор кимсалар у билан ўзгалар жонига қасд қилиши, бировларнинг ширин ҳаётини барбод этиши мумкин.\nКўпинча интернет ҳақида гап кетганда устоз адибнинг ана шу ибратли гапи ёдимга тушади. Чунки кимлардир ушбу глобал ахборот тармоғидан эл-юртга фойдаси тегадиган эзгу мақсадлар йўлида фойдаланса, баъзи кимсалар уни фисқу фужур, туҳмат ва иғво майдонига айлантиришга уринади. Одамлар орасида ўринсиз ваҳима, асоссиз миш-мишлар тарқатишга тиришади…\nАфсуски, инсониятнинг интернет деб аталмиш буюк кашфиёти бугун пичоқ каби яхшиликка ҳам, ёмонликка ҳам хизмат қилмоқда. Интернетдаги турли ижтимоий тармоқларни кузатар эканман, негадир баъзи инсонлар ҳаётимизнинг яхши томонларини, мамлакатимизда юз бераётган ижобий ўзгаришларни кўришни истамаётгандай туюлади. Улар кун бўйи “ахборот тарқатиш” даъвоси билан халқ орасида фитна ёйиш, фасод уруғини сепиш билан андармон бўлишмоқда. Бундай шахсларнинг интернет саҳифаларига жойлаётган фикр-мулоҳазаларини ўқисангиз, кайфиятингиз тушиб, юрагингиз сиқилади. Чунки улар юзта яхши ишингиз қолиб, битта-яримта арзимас камчилигингизни бутун дунёга дўмбира қилишдан орланмайди. Ватандошингиз, тилдош ва миллатдошингиз бўла туриб, сизни, мени, ўз юртини дунё ҳамжамияти олдида беобрў қилишдан тап тортмайди. Шунинг ортидан бола-чақасини боқади, қорнини тўйдиради. Улуғ шоиримиз айтганидек, улар “тунларни улаб тонгларга хато қилишингни кутарлар”. Мабодо сизу биздан хато тополмаса, йўқ жойдан ўзлари тўқиб-бичади. Туҳмат қилиш, бўҳтон ёғдиришдан уларнинг виждони заррача қийналмайди!\nҲаммамиз ҳам оддий инсонмиз, ҳеч биримиз хато ва камчиликдан холи эмасмиз. Бироқ бизнинг мақсадимиз эзгу – юртга сидқидилдан хизмат қилиш, Ватанга наф келтиришни дилга тукканмиз. Зотан, ҳаммаси кўнгилдаги ниятга боғлиқ. Уларнинг бадбин фикр-мулоҳазаларини ўқиркансиз, шунча даъво-дастакларига яраша, тош босадиган бирон таклифи бормикин, деган савол пайдо бўлади сизда. Таассуфки, бу саволингизга ҳам жавоб тополмайсиз. Сабаби оддий: камчиликларни бартараф этиш ва мамлакат ривожига ҳисса қўшиш, юрт корига камарбаста бўлиш уларнинг етти ухлаб тушига ҳам кирмаган, аксинча, тирноқ орасидан кир қидириш, ўзгалар олдида ўз ватанини ёмонотлиқ қилишдан бошқа мақсади йўқ.\nЭнг ачинарлиси, ижтимоий тармоқларда баъзи ишонувчан, соддадил юртдошларимиз уларнинг “қармоғи”га илиниб, ҳаёти издан чиқаяпти. Улар ўзларининг адашиб, мудҳиш хатога йўл қўйганини кечроқ англашаяпти… Майли, ҳечдан кўра кеч яхши дейишган, нима бўлганда ҳам хатосини тушуниб етганининг ўзи катта гап.\nКуни кеча яна бир фитнагар кас ижтимоий тармоқ орқали гўёки юртдошларимизга мурожаат қилиб, “Ўзбекистонда ундоқ бўлаяпти, бундоқ бўлаяпти, раҳбарлар унақа қилаяпти, масъуллар бунақа қилаяпти” қабилидаги хом-хатала ва асоссиз фисқу фужурларни овоза қилишга уринди. Бундай таги пуч сафсаталарга қолдирилган изоҳлар билан танишганимда аксарият ҳамюртларимиз унинг найрангига учмасдан, холис ва ҳаққоний фикр билдиришганидан хурсанд бўлдим. Ҳатто, баъзи ўринларда одамлар ўзларининг рад этиб бўлмайдиган мулоҳаза ва ҳаққоний фикрлари билан ўша кимсани “мот” қилиб қўйишгани эътиборимни тортди.\nГуруч курмаксиз бўлмаганидай, фасодгўйларга хайрихоҳлар ҳам йўқ эмас. Эътибор берсангиз, уларнинг кўпчилиги аноним профиллар, эҳтимол, ўша кимсаларнинг гумашталари ёки ўзлари бўлиши мумкинлигига ишонч ҳосил қиласиз.\nБугунги пандемия шароитида бундай “қора хаёллар”дан воз кечиб, яхшиликка интилиб яшаш ҳар қачонгидан ҳам муҳимдир. Икки-уч кун аввал коронавирусга чалиниб, касалликни оғир ўтказаётган бир ҳамюртимиз ижтимоий тармоқлар орқали одамларга мурожаат қилиб, барчани ниҳоятда эҳтиёт бўлишга даъват этди. У гапининг сўнггида, агар эсон-омон тузалиб кетсам, қолган умримни одамларга яхшилик қилиш билан ўтказаман, деди. Илойим, тезроқ тузалиб, ниятига етсин!\nМени ўйлантиргани, биз фақат оғир синовга дуч келганимизда тавба-тазарру қилиб, эзгулик ҳақида ўйлашимиз керакми? Аксинча, соғ-омон юрганимизда бунинг учун имкониятларимиз кўпроқ эмасмиди? Бирлашиб, ҳамжиҳат яшашимиз учун албатта бошимизга бирон ташвиш тушиши шартми?\nҚисқаси, четда — қай бир овлоқ ерларда биқиниб олиб, ўз юртига туҳмату бўҳтон тошларини отиш орқали одамларнинг асабини бузаётган, ўз ёлғонлари билан тинч-тотув яшаётган халқимизнинг турмушини издан чиқаришга уринаётган кимсаларга инсоф тилаймиз. Зотан, уларнинг бундай қилиғи на Ҳаққа, на халққа хуш келиши аён ҳақиқат. Билъакс, жонажон Ўзбекистонимизнинг ободлиги, халқимиз фаровонлиги йўлида ўзини сафарбар деб билган мардларга ҳамиша омад кулиб боқади, уларнинг йўли очиқ, юзи ёруғ бўлади. Яхши инсонларнинг юзидан ёғилган нурдан кўнгиллар ёришади. Барчамиз ҳамиша нурга, эзгуликка интилиб яшайлик, азизлар!\n“Ҳақ омад берган-ла олишманг”, ҳайҳот,\nЎйлаб, топиб айтган нақли бутунлар.\nШахмат тахтасига ўхшар бу ҳаёт,\nБунда ғолиб бўлар ақли бутунлар.\nБахт томон отланган бу отлиқ халқни,\nЁмонотлиқ қилган пиёда каслар.\nҚачон фарқлайсизлар шириндан талхни,\nНайранги шайтондан зиёда каслар?\nМардликдан сафсата сўқийсиз такрор,\nЛек мардлик томон бир қарадингизми?!\nЭлим, деб тин билмас ҳақиқий Сардор,\nСиз элнинг кунига ярадингизми?!\nБунча ғаламиссиз, бечора зотлар,\nТушунинг, битгандир сафарларингиз?!\nБизга омад тиланг, чекмай фарёдлар,\nШу бўлгай энг буюк зафарларингиз!\nАйтинг, бу Ватанга не тиладингиз,\nБарбодлик, вайронлик, касоддан бошқа?!\nГапни қуруқ гапга хў-ў-ў-ўп уладингиз,\nБирор корингиз йўқ фасоддан бошқа!\nАгар мард бўлсангиз, отамга ўхшаб,\nБир бора далалаб, кетмон беринг, денг.\nЭй, сиз, текин ошдан ялтираган лаб,\nУмрингизда бир бор ҳалол луқма енг!\nДилингиз жиловин тутган нафсингиз,\nВа лекин тилингиз сўзлар қоридай.\nБуқаламун мисол сертус лафзингиз,\nҚалбингиз тандирнинг мўрикоридай.\nҲақнинг ҳифзидадир ақли бутунлар,\nЯратган уларни сийламай қўймас.\nСиз ҳақда шундай дер, нақли бутунлар,\n“Йиқилган ҳеч қачон курашга тўймас!”


UMS ICT Expo 2016да 4G LTE Интернети чегараларини кенгайтирди » Ўзбекистон янгиликлари – Zamin.uz\nUMS ICT Expo 2016да 4G LTE Интернети чегараларини кенгайтирди\n2016 йил 21-23 сентябрь кунлари кенг қамровли ва ёрқин ходисаларга бой ICT Expo 2016 Анъанавий ахборот технологиялари миллий кўргазмаси бўлиб ўтди. Унда UMS мобил оператори илк бор иштирок этди. Тадбирда компания тақдим этган асосий маҳсулот – юқори тезликдаги “тўртинчи авлод” Интернети бўлиб, унинг имкониятлари кўргазманинг минглаб иштирокчиларига Samsung ва Huawei мобил қурилмалари ёрдамида намойиш этилди.\nICT Expo 2016 иштирокчилари UMS стенди олдида Интернет тезлигини ўлчаб кўришлари, катта ҳажмдаги маълумотларни кўчириб олиш ва юклашлари, виртуал реаллик кўзойнаклари ёрдамида юқори тиниқликдаги видеорокликларни кўришлари мумкин бўлди. Эътиборлиси шундаки, ўлчовлар давомида UMSнинг 4G LTE Интернети download-тезлигининг энг юқори кўрсатчиклари рекорд натижа – 143,93 Мб/сгача етиб борди. Шундай экан, UMS мобил оператори яна бир бор пешқадам data-оператор эканлигини исботлади.\nАйтиб ўтиш жойизки, UMS компанияси томонидан Тошкент шаҳрида 4G LTE тармоғи ишга туширилганига уч ойдан бироз кўпроқ вақт ўтди. Биринчи ҳафтанинг ўзида унга 10 мингдан зиёд абонентлар уланган бўлса, хозирда ушбу кўрсаткич 89 минг нафар абонентга етди.\nТегишли равишда 1000 ва 2000 дақиқа, мегабайт ва SMS-хабарларини ўз ичига олган UMSнинг янгиланган «Maxi New» ва «Ultra» тариф режалари ҳам ICT Expo 2016 кўргазмасида намойиш қилинди. Стенд меҳмонлари UMS тармоғи ичида бепул кўнғироқларни амалга оширишга имкон берувчи «Super 0» хизмати билан танишиб чиқишди. Мобил оператор ходимлари компания фаолиятига қизиқиш билдирган тадбирнинг барча иштирокчилари саволларига жавоб қайтаришди ва уларга маслаҳатлар беришди.\nБундан ташқари, Анъанавий ахборот технологиялари миллий кўргазмасида UMS мобил оператори ўзининг амалдаги ва янги абонентлари учун «Бонус Like!» танловини ўтказди. Танловнинг оддий шартларини бажариб, улар бепул мобил Интернет трафиги олиш ҳуқуқини берувчи сертификатларга эга бўлишди. Шундай қилиб, компания интерактивлик ва стенд меҳмонлари билан жонли суҳбатга катта эътибор қаратди.\n“UMS компанияси телекоммуникация соҳасининг энг юқори даражадаги тадбирларида иштирок этишга интилади. ICT Expo кўргазмаси бунга ёрқин мисол бўла олади. Анънага кўра, бу йилда ҳам ушбу кўргазма миллий АКТ бозори иштирокчилари учун энг муҳим воқеалардан бири бўлди. Янги технологиялар, энг охирги русумдаги мобил қурилмалар, 4G тармоғи имкониятлари ҳамда кўплаб бошқа маҳсулот ва хизматлар намойиш этилди. Компаниямизнинг ижобий имиджини қўллаб-қувватлашга, брендимиз ихлосмандлари билан суҳбатлашишга, уларга эътиборимизни намоён қилишга имкон яралганидан жудаям мамнунмиз”, - дея таъқидлади “UMS” МЧЖ тижорат директори Сайёджон Маткаримов.\nUMS мобил оператори кўргазма ташкилотчилари, ҳамкорлар ва барча меҳмонларга самарали ўтказилган тадбир учун ўз ташаккурини изҳор этади.\nТеглар: тезликдаги Бундан етиб кенг жудаям ва\n11:21 UMS ва CLICK янги инновацион сервисни ишга туширишди\n16:31 UMS 4G LTE Интернети қўлланилиш соҳаларини кенгайтирмоқда\n13:45 UMS илк бор ICT Expo 2016 кўргазмасида иштирок этади\n13:37 UMS Тошкентда 4G LTEни тижорий фойдаланишга киритди\n12:47 UMS «супер оптимал» тарифни ишга туширди\n13:31 ICTExpo доирасида Beeline стендида бепул WiFi-майдонча ташкил этилди


Тиббий муассасаларда сув йўқлиги сабабли 1,8 миллиард одамга инфекциялар хавф солмоқда — БМТ\n08:32 / 14.12.2020\nДунёдаги ҳар тўртинчи тиббий муассасадан бирида сув таъминоти йўқ, ҳар учинчисида эса қўллар гигиенаси таъминланмаган. Бунинг оқибатида 1,8 млрдга яқин одамга коронавирус ва бошқа инфекцияларга чалиниш хавф солмоқда, деб айтилган ЖССТ ва ЮНИСЕФнинг маърузасида.\n“Сув, санитария ва гигиена соғлиқни сақлаш тизими ходимлари ва беморлар хавфсизлиги учун муҳим аҳамиятга эга, бироқ бу хизматларга ҳар доим ҳам устувор аҳамият берилмайди”, деб таъкидлаб ўтилган маърузада.\nЖССТ бош директори Тедрос Аданом Гебрейесуснинг таъкидлашича, шифокорлар ва ҳамшираларнинг даволаш муассасаларида зарур гигиена бўлмаган шароитда ишлаши ҳимоя воситаларисиз ишлашига тенг кучлидир. Гебрейесуснинг эслатиб ўтишича, сув таъминоти, санитария ва гигиена коронавирусга қарши курашда асосий аҳамият касб этади ва дунёнинг энг кам ривожланган 47та давлатида бу соҳада ҳамон бўшлиқлар мавжуд. Маърузага кўра, ушбу давлатлардаги ҳар иккинчи тиббий муассасада ичимлик суви йўқ, ҳар тўртинчисида даволаш блокларида қўллар гигиенаси учун имконият мавжуд эмас, 5тадан учтасида эса таянч санитар хизмат йўқ.\nШу муносабат билан ЖССТ ва ЮНИСЕФ сув таъминоти соҳаси, санитария ва гигиенага инвестициялар ҳажмини оширишга чақирмоқда. Бу хизматлар, айниқса, аҳолининг заиф қатламлари, жумладан, ҳомиладор аёллар ва болалар учун муҳим ҳисобланади. Маъруза муаллифларининг фикрича, энг кам ривожланган давлатларда шифохоналарда ва тиббий пунктларда сув таъминоти муаммосини ҳал қилиш учун ушбу давлатларнинг ҳар бир фуқаросига бор-йўғи бир доллар сармоя қилиш талаб этилади.


"Сен қайдан биласан?"\nСобиқ иттифоқ республикаларининг баъзиларида рок концертлар фуаровий жамиятни тарғиб қилиш воситасига айланган.\nЎзбекистон телевидениеси “Ëшлар” телеканалида душанба куни берилган махсус эшиттиришда рок-н-ролл ва рэп мусиқалари танқид қилинди. “Оҳанг ва офат” номли ҳужжатли дастурда рок-н-ролл ва рэп мусиқаларини “қора кучлар томонидан яратилган шайтоний мусиқа” деб қораланди.\nЎзбекистон телевидениесида берилган “Оҳанг ва офат” дастури муаллифлари фикрича, “рок мусиқаси Африканинг ов расм-русмларидан келиб чиққан”, рэп мусиқасини эса “қамоқхонадаги маҳбуслар яратган.” Дастурда “Ғарбнинг рок ва рэп мусиқасининг зарарли таъсири ва унинг ўзбек ёшлари бошига қора булут янглиғ яқинлашаётгани хусусида ташвиш билдирилган.\nЎзбекистонлик таниқли рок-мусиқачи, ўтган асрнинг 80 йилларида "Оригинал" номли гуруҳга асос солган таниқли ашулачи Даврон Ғойипов Озодлик билан суҳбатда "Ёшлар" телеканалида янграган фикрларга қўшилмаслигини таъкидлади.\n- Биз классик рок музикантлар учун у нотлўғри нарса. Классик рок музика, музика билан олиши керак, кўриниш билан олиши керак эмас. “Рок-н-Ролл сен Қашқадарëдан баралла” деб айтганманда. рок-н-ролл, рэп, шашмақом – ҳар қайсинисининг ўзининг йўналиши бор. Одамзотга боғлиқ. Айрим одамларнинг ўқимишсизлиги натижасида келиб чиқадида. Ҳар бир инсон яхшироқ китоб ўқиса, ўшанда бунақа тушунмовчиликлар бўлмайди. Ҳар ким ўзининг ишини қилиши керак. Чумчуқ сўйса ҳам, қассоб сўйсин дейдию. Четдан четга ўзини урмаслиги керакда одам. Бу айрим ўқимаган шахсларнинг найранги бўлса керак,- дейди Даврон Ғойипов.\nЎзбекистонлик кекса журналист Шароф Убайдуллаев ўзбек миллати ўзлигини сақлаб қолиш учун ўз миллий мусиқа анъаналарига содиқ қолиш керак, деган фикрда собит.\n- Бу энди санъатмаску. Ўзининг тингловчиларини девоналикка етаклайдиган, девона ҳолатга соладиган санъат санъат эмаску. Одам қўшиқ эшитганда чарчаб ўтирган бўлса, руҳи ëзилиб, энергия қувват оладиган, одамнинг танаси, маънавий дунëси яйрайдиган бир нима бўлиши керакда. Мана ўзимизнинг классик қўшиқларимиз. Очиқ гап жуда юрагимизда. Одам шодлик пайтида ҳамма қўшиқни ҳам ҳазм қилиб кетаверади. Бошингизда озроқ дардингиз бўлса қаранг, Навоий қўшиқлари, Фузулий қўшиқлари, классик қўшиқлар, Маҳтумқули қўшиқлари - ўшалар юрагингиздаги дардингизни бўшатади. Ўшаларнинг куйи ҳам бир бошқача, сўзи ҳам бир бошқача. Бизнинг маданиятимиз, бизнинг қадриятимиз мана шуларда. Тўғри, Ғарбнинг ҳам маълум бир қисми секин-секин кириб келаверади. Лекин сиз айтгандай рок, поп-моплари бизга сингмаяптида. Опералар 70 йил сингмагандай булар ҳам сингмаяптида. Ғарбнинг қўшиқчиларига қўшилиб, минглаб одам майдонда тентак бўлиб қолади. Санъатмас-да энди булар,- дейди кекса журналист Шароф Убайдуллаев.\nЎзбекистон давлат телевидениеси намойиш қилган “Оҳанг ва офат” номли ҳужжатли дастурда “рок мусиқаси Африканинг ов расм-русмларидан келиб чиққани”, рэп мусиқасини эса “қамоқхонадаги маҳбуслар яратгани” айтилади. Ўзбекистон бастакорлар уюшмаси раиси, таниқли мусиқа арбоби, бастакор Рустам Абдуллаев мутахассис сифатида бу фикрга қўшилмайди.\n- Гап шундаки, ҳеч нарсани инкор қилиб бўлмайди ҳаëтда. Рокнинг ҳам энди ҳар хил кўринишлар борку. Оғир рок, енгил рок дейилади,- дейди Рустам Абдуллаев.\nАбдуллаевга кўра, рэп ва рок-н-ролл анъаналари ўзбек мусиқаси тийнатида бор.\n- Рэп дейсизми? Рэп мусиқалари ўзимизда ҳам борку. Масалан “Қовун қовунлор дадим, мозоли қовунлор дадим”, дейди Рустам Абдуллаев.\nРок қўшиқларини айтган таниқли ашулачи Даврон Ғойипов рок-н-ролл мусиқасида Марказий Осиё оҳангларини ҳам эшитиш мумкин эканига ҳақида Рустам Абдуллаев билан фикрдош.\n- Агар рок мусиқанинг тагига етадиган бўлсак, бизларнинг ўзларимизда дуторда ўйналадигани борку, улар биздан олган бўлиши мумкин. Чунки кварта, квинталарда асосан бизларникилар ўйнаган. Бизларнинг дуторчилар кварта, квинтада ўйнайди. Рок мусиқа ҳам худди шунақа йўлда. Ким кимдан олганлиги ҳали ҳеч кимга маълум эмас,- дейди Даврон Ғойипов.\nДаврон Ғойиповнинг “Бу нима бу”, “Сен қайдан биласан?” каби қўшиқлари ҳозирги борлиқда аччиқ савол каби янграйди. Даврон Ғойиповнинг “Мен ишонмайман одамларга, мен Худога ишонаман” деган қўшиғи бугунги Ўзбекистондаги ишончсизлик муҳитининг мусиқий сувратига менгзайди.\nЎзбекистонлик таниқли рэп ашулачиси Акромнинг 2011 йилда айтган қўшиғи эса Тошкентни чирмовуқдай қоплаган милиция ходимларига бағишланади.\nАммо ҳамма рэпперлар ҳам Ўзбекистон сиëсатига киноя билан қарамаяпти. Шоҳруҳ рэппернинг қўшиқлари ҳозирги ўзбек расмий мафкурасининг овозли иллюстрациясига ўхшайди.\nРоссиядаги таниқли "Звуки Му" гуруҳи асосчиси, рок машшоқ Александр Лепницкий Озодлик билан суҳбатда мустабидларнинг доимо рок-н-ролл душмани бўлганини айтади.\n- Ўз тахтида ўмарган пулларини тагига босиб маҳкам ўтириш истагидаги мустабид ўз халқини эски қолипларнинг асири сифатида кўришни истайди. Ўтган асрларнинг асири бўлганлар эса эртани ўйламайди. Аҳоли қанча жоҳил бўлса, улар замонавий илм ва янгликлардан узоқ бўлса, бундай халқни бошқариш осон бўлади. Эркин одамларни тизгинда ушлаб бўлмайди, сайловларни сохталаштириш ҳам мушкул бўлади. Бу ўринда Каримовнинг Брежневдан, Муборакдан, Қаддафийдан, Фидел Кастродан фарқи йўқ. Дарвоқе Фидел Кастро рок-н-ролл ашаддий душмани бўлган ва рок садоларини шайтоний деб атаган ҳам у,- дейди Россиядаги таниқли "Звуки Му" гуруҳи асосчиси, рок машшоқ Александр Лепницкий.\nЭслатиб ўтамиз¸ Ўзбекистон давлат телевидениеси рок-н-ролл ва рэп мусиқаларини “қора кучлар томонидан яратилган шайтоний мусиқа”, деб қоралади. Ўзбекистонлик рок-н-ролл ветерани Даврон Ғойипов одамларнинг мусиқасиз ҳам шайтонга дўнаëтганини айтади.\n- Ҳар қайсинисининг ўзининг публикаси бор.\nОзодлик: Бу шайтоний мусиқа деган гаплар айтилаяпти-да.\nДаврон Ғойипов одамларнинг шайтонга қўл беришига рок ёки рэпнинг алоқаси йўқ, дейди.\n- (кулиб) Шайтоний мусиқа? Чиқиб “уни шайтоний, буни шайтоний” деб одамларни йўлдан уриш керак эмас. У нотўғри нарса. Агар ўзи шайтон йўлида бўлмаса, у ҳеч қачон бўлмайди. Мусиқасиз ҳам шайтон йўлида юрган одамлар бор. Умуман мусиқа эшитмайди, лекин шайтон йўлида юради. Мусиқанинг ҳеч қанақа алоқаси йўқ унга. Мусиқа аксинча одамларга ëрдам беради. Олдин болалар кўчада хулиганлик қилмасин деб мусиқа мактабларига бериб пианино, скрипка ўргатишган,- дейди Даврон Ғойипов.\nҲолландияда истиқомат қиладиган бастакор Герман Попов рэп ва рок бугунги глобализм меваси сифатида Марказий Осиë ëшлари шуурини қоплаганини айтар экан, бунга қарши курашиш жанубга қараб эсаëтган шамолга сен шимолга эс дейиш билан баробар деб ҳисоблайди.\n- Ғарбдан эсаëтган мусиқий шамоллар очиқ деразалардан кириб, эски моғор босган шууримизни тозаламоқда. Орқага ëпиқ деразалар даврига қайтиш имкони йўқ,- дейди бастакор Герман Попов.


07:00 / 29.12.2018 1220 pdf Ўқиш режими + -\nМуътамир ибн Сулаймоннинг мажлисида бир аъробий одобни шундай васф қилди: «Ҳақиқий одоб дин одобидир. У тавфиққа чақиради, саодатга сабаб бўлади ва тақвони зиёда қилади. Дин одоби – Ислом аҳкомларини ва фарзларни адо қилишни ўрганиш, нафл ибодатлар қилиб, тўғри ният билан қўшимча (савоб) олиш, нафсни поклаш, шу йўлда курашган ҳолда яхшиликни севиш, диндан узилган ҳолда ёмонликдан нафратланишдир. Яхшиликка Аллоҳнинг савобига рағбат қилганинг учун четланишинг керак. Шунда савобга эришиб, азобдан омонда бўласан. Бунинг учун азобга олиб борувчи яхшиликларни ҳамма нарсадан устун қўйишинг керак».\n19:10 / 28.12.2018 2448\n08:30 / 29.12.2018 1274\n549 08:00 / 11.04.2020\n580 08:25 / 13.10.2020\nИсломда куёв танлаш қандай бўлса, худди шундай равишда келин танлаш керак. Баъзи бир инсонлар келинни чиройига қараб, баъзилари молмулкига, кейингилари давоми...\n1603 14:05 / 24.06.2019


Блог: Оғзи қийшиқ бўлса ҳам Путинбой гапирсин!\nСиёсат аҳли иккиюзламачиликка мойилроқ келади. Шунданми, арбоблар дўппи тор келиб қолган кезларда оқни – қора, қорани – оқ деб, оёқ тираб турволиши ҳам ҳеч гап эмас. Мисол керакми?\nУнда Кремл маъмуриятининг Украинага нисбатан ҳозирги сиёсатини кузатинг, иккиюзламачиликлардан икки юзта топмасангиз, отимни бошқа қўяман. Бошланишига, Россия раҳбариятининг жиззакилиги ва жирракилигига далолат қиладиган бир неча ҳолатни ўзим санаб чиқай. Қолгани – ўқувчиларга тан.\nҚрим ўлкасининг Украинадан ажралиб чиқиш йўлидаги саъй-ҳаракатлари қримликларнинг халқаро ҳуқуқ меъёрларида мустаҳкамланган ҳақ-ҳуқуқи. Қримликлар “ажралиб чиқаман” деяётган экан, Украина Қримни қўшқўллаб Россияга тутқазиши керак. Чеченистоннинг Россиядан ажралишга уриниши эса қип-қизил террорчилик, ашаддий айирмачилик!\nУкраиналикларнинг ўз она тилини асраб-авайлаш йўлидаги уриниши – бориб турган миллатчилик. Русларнинг ўз тилини ҳимоя қилишга интилиши эса – миллатпарварлик. Миллатпарварликки, шоён ҳурматга лойиқ!\nУкраинадаги рус миллатига мансуб кишиларнинг биргина соч толаси тўкилишига ҳам чидаб бўлмайди, уларни ҳимоялаш керак. Россияда ҳар куни ҳар соатда юзлаб, минглаб меҳнат муҳожирлари ҳайвондек калтакланиши, қулдек дўппосланиши эса... у қадар ташвишланарли ҳолат эмас. Дунёда битта “азиат” ўлса ўлипти-да, нима, осмон узилиб ерга тушармиди?!\nСтепан Бандерани асло оқлаб бўлмайди. Бир неча йил олдин “бандитларнинг бандити” Бандерага Украина қаҳрамони унвонини берган президент Виктор Юшченко ҳам номаъқул бузоқнинг гўштини ебди! Россия раҳбарияти эса мустамлака ўлкаларда, жумладан, Ўрта Осиёда беармон хунрезлик қилиб, қўл қонга бўялган рус генералларига ёдгорлик ўрнатиши, уларни миллий қаҳрамон сифатида ёдлаши мумкин.\nРоссиядан сиёсий бошпана олаётган Янукович маъмурияти мансабдорлари, вазият тақозосига кўра, шу йўлни тутмоқда. Бояқишларни тушунса бўлади. Бироқ Кремлнинг бирор корчалони хориждан сиёсий бошпана олса, бунга асло чидаб бўлмайди. Путиннинг тузини ичиб, тузлиғига тупурган хоинларни ўйлат-нетиб ўтирмай, асфаласофилинга юбориш керак!\nУкраина миллий манфаатларини ҳимоя қилаётган сиёсий кучларнинг бари сотқинлар, кўрнамаклар, оғмачи америкапарастлар, миллатчи-бандерачилар! Россия миллий манфаатларини ҳимоя қилаётган Кремл вакиллари эса фариштадек маъсум, ҳавасу ибратга арзийдиган ватанпарварлар! Уларни фақат ва фақат давомли қарсаклар билан олқишлаш лозим!\nУкраинанинг Европа Иттифоқига яқинлашиш йўлидаги уринишларига томошабин бўлиб туриб бўлмайди. Зудлик билан бу уринишларни чиппакка чиқариш керак. Негаки, Европа билан апоқ-чапоқ бўлволган Украина Россияга қарши фитна қилмоқчи. Россиянинг Европа Иттифоқига яқинлашиш йўлидаги саъй-ҳаракатлари эса фақат ва фақат эзгу мақсадларга қаратилган. Европада Украинага пишириб қўйибдими?! Европага Россия ярашади, Путин ярашади!\nВладимир Путин Барак Обама билан, Европа раҳбарлари билан кўнгли кўтарганича кўришиши, мулоқот қилиши мумкин. Чунки қўй оғзидан чўп олмаган Владимир Владимирович фақат давлатлар ўртасидаги дўстликни ривожлантириш йўлида куйиб пишмоқда, холос. Украина ҳукумати тепасидаги сиёсатчиларнинг эса Обама билан ҳам, Европа раҳбарлари билан кўришмоғига тоқат қилиб бўлмайди. Чунки уларнинг мақсади фақат Россияга қарши фитна ҳозирлаш. Қисқаси, бутун Украина халқи Путинга қарши тиш қайраган, бешикдаги гўдакдан тортиб, асога суянган қариягача – бари Россияга душманлик кайфиятида.\nУкраиналик сиёсатчиларнинг мустақил позицияга эга эканини оқлаб бўлмайди. Бундай шаккоклиги учун оёғи ердан узилган украиналик арбобларнинг пўстагини қоқиш, ақлини киргизиб қўйиш керак. Кремл маъмуриятининг Украина суверенитети билан ҳисоблашмаслиги, ўз билганидан қолмаслиги эса нормал ҳолат. Владимир Путиндек катта арбобнинг гапини ерда қолдирадиганлар албатта жазосини олиши лозим. Негаки, оғзи қийшиқ бўлса ҳам Путинбой гапириши керак!\nОммавий ахборот воситалари Украинадаги русларга зўравонлик қилинаётгани ҳақида бонг уриши лозим! Аммо Россия раҳбарияти, алалхусус, Владимир Путин Украинанинг миллий суверенитети, ҳудудий яхлитлигига рахна солаётгани ҳақида зинҳор-базинҳор оғиз очмаслик керак. Чунки Путин ҳиндларнинг “муқаддас сигири”. Муқаддас сигир ҳақида эса ножўя гапириш асло-асло мумкин эмас!


«ҚАЛБГА ИНГАН НУР»\nЖаҳонда саноқли инсонлар муяссар бўладиган саодат: Ҳажга Саудия Арабистонининг меҳмони сифатида бориш. Бу ҳеч муболағасиз фавқулодда ҳолатдир.\nТаниқли ижодкор Лазиз Тангриев ана шу шарафга муяссар бўлганлардан биридир. У бир умр унутилмас зиёрати жараёнида кўнглидан кечирган ҳис-туйғулари ва ўй-фикрларини яқинда Қафур Қулом номидаги нашриёт-матбаа ижодий уйи томонидан чоп этилган «Қалбга инган нур» китобидаги хотираларида ҳаяжон билан ҳикоя қилади.\nМуаллиф дастлаб Умра зиёратида Саудия Арабистонининг пойтахти Риёз шаҳрида бўлиш шарафига муяссар бўлган. Маълум бўлишича, ушбу шаҳарга, одатда, фақат махсус таклифнома ёки бирор бир расмий ҳукумат тадбирида қатнашиш шарти билангина кириш мумкин экан. Ҳатто Умра ёки Ҳаж амалларини бажарадиганлар ҳам тўғридан-тўғри Мадинага йўл олишар, уларнинг Риёзга киришига рухсат берилмас экан.\nХотираларда Каъбаи муаззамни тавоф этиш, пайғамбаримиз соллалоҳу алайҳи ва саллам равзаларини зиёрат қилиш, 900 километр йўл босиб, мусулмон бўлмаганлар айланиб ўтиши шарт бўлган Мадинаи мунавварага ҳам бориб, Масжиди Набавийда намоз ўқиш, Кубо масжиди, Бақиъ қабристони, Уҳуд жанги бўлган тепаликни, кейин эса яна 500 чақиримдан кўпроқ йўл босиб, Маккада Каъбани етти бор айланиш таъсирчан ҳикоя қилинади. Муаллиф ушбу таассуротларини машҳур шоирларимиз — Абдулла Ориповнинг «Пайғамбар», «Каъбатуллоҳ», Муҳаммад Юсуфнинг «Бобур нидоси» шеърларига муқояса қилган.\nИжодкорнинг Умра амалларини адо этиши Риёзда ўтказилган ўнинчи халқаро китоб кўргазмасида Ўзбекистон ноширларининг делегацияси таркибида иштирок этиши билан бирйўла бўлган. Ушбу халқаро тадбирда 33 мамлакатдан 7000 дан ортиқ нашриёт-матбаа ташкилотларининг иштирок этгани унинг юксак нуфузини яққол исботлайди. Лазиз Тангриев Саудия Арабистонидан ташқари, Миср ва Бирлашган Араб Амирликларида ҳам ҳар йили мунтазам ўтказиладиган ислом дунёсининг китоб кўргазмаларида ўзбек адибларининг асарларини араб тилига таржима қилиб, иштирок этишнинг муҳимлигига урғу беради.\nХотираларда Риёз халқаро китоб кўргазмасида болалар адабиёти, шу жумладан, ўқув дарслиги бўлимининг ташкил этилиши алоҳида эътибор ва таҳсинга сазоворлиги таъкидланади. Бу ерда кўргазмага тарбиячи ва муаллимлар етакчилигида болаларнинг гуруҳ-гуруҳ бўлиб келишлари ташкиллаштирилган экан. Яна бир эътиборли томони — кўргазмада болаларга нафақат китоб байрамини томоша қилиш, шу билан бирга, ҳомийлар томонидан ажратилган купонлар орқали китоб, дафтар, қалам ва бошқа маҳсулотларни бепул олиш имкониятининг яратилишидир. Муаллиф ана шу тажрибани мамлакатимизда ўтказиладиган китоб кўргазмаларида ҳам қўллашнинг фойдадан холи эмаслигини уқтиради.\nЛазиз Тангриевнинг хотираларида кўпчилик китобхонлар учун маълум бўлмаган қизиқарли маълумотлар келтирилган. Умра амалларини бажаришда зиёратчиларга хизмат қиладиган Абдуқодир отанинг ҳикоя қилишича, ўтмишда Ҳажга келган бой-бадавлат юртдошларимиз Маккада «Андижон», «Марғилон», «Фарғона», «Самарқанд» каби такялар — мўъжаз меҳмонхоналар барпо этишган экан. Уларни юритиб туриш учун қолдирган хизматкорларига ўз она юртларидан келган зиёратчиларга ушбу такяларда хоҳлаганча бепул меҳмон бўлишни буюрган эканлар.\nМуаллиф хотираларининг мазмун-моҳиятини ўзи муяссар бўлган Ҳаж сафари таассуротларини «Кўнглимдан қоғозга тўкилган ушбу битиклар ўша бахтли, файзли, фараҳли кунлар, лаҳзалар» сифатида ифода этади. Хотираларда зиёратчиларнинг Байтуллоҳнинг тавоф қилиниши, Сафо ва Марва тепаликлари орасида етти марта саъй ибодатини амалга ошириш, Зам-зам сувидан тўйиб ичишга муяссар бўлиш, Мино водийсига чиқиш билан боғлиқ ҳис-туйғуларни ҳаяжонланмасдан ўқиб бўлмайди.\nКитобхонлар учун «Қалбга инган нур» хотиралари билан танишиш фойдали деган фикрдамиз. Муаллифнинг ўз-ўзига ибратли насиҳатлари, хусусан, «Дин ва илм», «Никоҳ, илоҳий аҳд, оила муқаддас», «Қиёмат ва туғилган кун», «Тавба-тазарру саодати», шунингдек, сочма фикрлари, публицистик мақолалари ҳам ўқувчиларда қизиқиш уйғотиши, шубҳасиз.


Хитой ҳукумати давлатлар коронавирус пандемияси вақтида бир томонлама санкцияларни бекор қилиши керак, деб ҳисобламоқда. Бу ҳақда Хитой ташқи ишлар вазири Ван И БМТ Хавфсизлик кенгашининг пандемияга қарши кўрилаётган чораларга бағишланган йиғилишида айтиб ўтди.\nВан Ининг таъкидлашича, Хитой БМТ билан келишилмаган ҳолда киритилган бир томонлама санкцияларга ҳар доим қарши бўлган. Шу муносабат билан у пандемия ортида “бир томонлама санкцияларнинг амал қилишини ва халқаро ҳуқуқ нуқтайи назаридан асоссиз бўлган бошқа чораларнинг қабул қилинишини тўхтатиб туришга” чақирган. У коронавирусга қарши курашда халқаро ҳамкорлик зарурлигини таъкидлаб ўтган.\n“Пандемиянинг янги тўлқини ривожланаётган давлатларда ҳамон давом этмоқда. Ихтилофлар ёки гуманитар инқирозлар бор бўлган давлатлар айниқса жиддий қийинчиликларга тўқнаш келмоқда”, деб таъкидлаб ўтган Хитой вакили.\nВан Ининг таъкидлашича, Хитой вакциналар яратиш ва уларни ишлаб чиқаришда 10дан кўпроқ давлат билан ҳамкорлик қилмоқда. Унинг айтишича, Хитой 53та ривожланаётган давлатларга уларнинг сўрови билан вакциналар тақдим қилган.\nХитой ташқи ишлар вазирининг таъкидлашича, Пекин бу қадамларни амалга ошириб, “геосиёсий мақсадларга эришиш, иқтисодий наф олиш ёки сиёсий шартлар қўйишни” кўзламаяпти, у фақатгина вакцина ҳамма учун очиқ бўлишига интилмоқда.


Ўринли танбеҳ берилди – Yoshlar ovozi\nЎринли танбеҳ берилди\nБоғот тумани ҳокими ҳудуддаги ёш тадбиркорлар билан учрашди\nЎзаро мулоқот чоғида иштирокчилар ўзларини қийнаётган масалалар ҳақида очиқ-ойдин гапирди. Жумладан, “Худойберган Хоразм транс” масъулияти чекланган жамияти раҳбари Худайберган Вафоев кредитга автобус олмоқчи эканини айтиб, гаров фоизини камайтириш бўйича ёрдам сўради. “Боғот мастер” оилавий корхонаси раҳбари Беҳзод Ўринов эса, фаолиятини кенгайтириш мақсадида қўшимча жой топишда қийналаётган экан.\nШундай қилиб, учрашув чоғида ўн нафардан ортиқ тенгдошимизнинг мурожаати тингланди. Туман ҳокими Жўрабек Раҳимов ҳар бирига эътибор қаратиб, айрим мутасадди шахсларга лоқайдликка йўл қўяётгани учун ўринли танбеҳ берди. Муаммоларни тезкорлик билан ҳал этиш юзасидан “Йўл харитаси” ишлаб чиқишга келишилди.\nУюшмаган ёшлар билан ишлашнинг янги усули\nНазария ва амалиёт уйғунлиги таъминланади\nЁш қутқарувчилар беллашди\n← Яхши ниятдан яхшилик яралади\nИстеъдоднинг минг жилоси →


Мудофаа вазирлиги фуқаролардан Шон-шараф музейи учун экспонатларни қабул қилмоқда » Muzlik.uz - O‘zbekiston yangiliklari\nМудофаа вазирлиги фуқаролардан Шон-шараф музейи учун экспонатларни қабул қилмоқда\nЎзбекистон Мудофаа вазирлиги Ғалаба боғида ташкил этилаётган Шон-шараф музейи экспозиция фондини бойитишда иштирок этишга чақирмоқда . Очилиш маросими Хотира ва қадрлаш куни — 9 май арафасида бўлиб ўтиши режалаштирилмоқда. Вазирликнинг қайд этишича, йиғилган экспонатлар Ўзбекистон халқининг Иккинчи жаҳон урушига қўшган ҳиссаси сифатида акс эттирилади. Музейга топширилган ашёлар мутахассислар томонидан қабул қилинади ҳамда қаҳрамон ҳақидаги маълумотлар қайд қилиниб, йўналиши бўйича экспозицияга жойлаштирилади. Шунингдек, фронт ва фронт ортида фашизм балосига қарши курашган аждодлар ҳақидаги тўлиқ маълумотлар ўзбек, рус ва инглиз тилларида музейнинг Ахборотлар базасига жойлаштирилади. "Газета.uz"да реклама Экспонатлар қабул қилинаётган манзил: Тошкент шаҳар, Юнусобод тумани 9-даҳа, Рихсилий кўчаси 9-уй. Тошкент давлат юридик университетининг ихтисослаштирилган филиали (собиқ Тошкент ахборот технологиялари университетининг Махсус факультети биноси). Мўлжал: Зенит заводи ва Korzinka.uz супермаркети. Шунингдек, узоқ вилоят ва туманлардаги фуқаролар ўз ашёларини жойлардаги мудофаа ишлари бошқармалари ва бўлимлари орқали ҳам топширишлари мумкин. Мурожаат учун телефонлар: 71−269−87−93, 99−877−44−08, 90−516−86−23.\nҚуролли Кучлар давлат музейининг виртуал версияси яратилди\n«Мақом музейи"га АҚШдан экспонатлар совға қилинди\n9 май муносабати билан автоколонна Тошкент бўйлаб ўтади\nФото, видео: Ғалабанинг 72 йиллиги шарафига автоколонна


Болалар боғчаси директори 6 йилда 983,5 млн сўмни талон-тарож қилгани аниқланди – Газета.uz\nЗангиота туманидаги давлатга қарашли болалар боғчаларининг бирида директор 2014 йилдан бери 37 нафар ҳақиқатда ишламаган шахсга ойлик ҳисоблагани аниқланди. У тегишли ҳужжатларга сохта маълумотларни киритиб, асли йўқ ишчиларнинг ойликларини пластик картага тушириш орқали ўзлаштирган.\n24 январ 2021, 20:15 Жамият\nМактабгача таълим вазирлиги ва Бош прокуратура ҳузуридаги иқтисодий жиноятларга қарши курашиш департаменти томонидан Тошкент вилояти Зангиота тумани 16-сонли давлат МТТда бюджетдан ажратилган маблағларнинг мақсадли ишлатилиши юзасидан текширув ўтказилди.\nУнда аниқланишича, ушбу болалар боғчаси директори 2014−2020 йиллар давомида 37 нафар шахсни, жумладан, 4 нафар қариндошини турли лавозимга ишга олгани, аслида эса улар ташкилотда фаолият юритмагани маълум бўлди.\nДиректор штат жадваллари ва бухгалтерия табелларига сохта маълумотларни киритиш орқали ҳужжатларни қалбакилаштириб, 6 йил ичида йўқ ишчиларга маош ҳисоблаган ва пластик картага тушириш йўли билан ўзлаштириб келган.\nУшбу ҳолат юзасидан МТТ мудираси ва бошқаларга нисбатан ЖКнинг тегишли моддалари билан жиноят иши қўзғатилди. Ҳозирда тергов ҳаракатлари олиб борилмоқда.\n25 январ, 09:38\nЭнди шу суммани уртача Узбекистон буйча барча болалар богчасига купайтиринг..


Бугунги кунда такрорий экиндан сўнг фермерлар томонидан ер иккиламчи ижарага ноқонуний берилмоқда. Лекин энди уларга бунинг учун қонуний рухсат берилади.\nБугун, 12 февраль куни Олий Мажлис Қонунчилик палатасининг ялпи мажлисида қатор қонун лойиҳалари биринчи ўқишда концептуал жиҳатдан қабул қилинди.\nЖумладан, «Ўзбекистон Республикасининг айрим қонун ҳужжатларига ўзгартириш ва қўшимчалар киритиш ҳақида»ги қонун лойиҳаси палатанинг Аграр ва сув хўжалаги масалалари қўмитаси раиси Равшан Мамутов томонидан ўқиб эшиттирилди.\n«Давлат раҳбари фармони билан «Қишлоқ хўжалигига мўлжалланган ерларни иккиламчи ижарага беришда қонун ҳужжатларига ўзгартириш киритиш бўйича қонун лойиҳаси Вазирлар Маҳкамасига киритилиши кераклиги» тўғрисида топшириқ берилган эди. Бу бўйича ҳаракатлар олиб борилди.\nАгар ҳозир «Ижара тўғрисида»ги қонунга кўра, деҳқонга ерни иккиламчи ижарага бериш тақиқланган бўлса, янги таҳрирнинг 8-моддасига кўра, шундай норма киритиляптики, энди деҳқонларга ерни иккиламчи ижарага бериш мумкин бўлади» - дея унинг сўзларини келтирмоқда Kun.uz мухбири.\nУнинг маълумот беришича, бугунги кунда ҳам такрорий экиндан сўнг фермерлар томонидан ер иккиламчи ижарага берилмоқда ва бу ноқонуний. Мазкур ўзгариш қабул қилиниши билан уларга қонуний ижарага беришга рухсат берилади.\n«Бу билан яширин иқтисодиётга барҳам берилади. Ижарага берилган ердан олинган даромад ҳисобидан бюджетга тўловни амалга ошириш тизими яратилади», дея маълумот берди Равшан Мамутов.\nБундан ташқари, иккиламчи ижарага бериш тартиби орқали қишлоқ аҳолисини шартнома асосида иш билан таъминлаш мумкин бўлиши, бу билан уларнинг даромад олиш имкони ошиши ва қонуний манфаатлари ҳимоя қилиниши қайд этиб ўтилди.\nФермер хўжаликлари ҳисоб рақамларида эркин пул маблағлари шаклланади ва улар маҳсулот етиштириш учун айланма маблағга эга бўлади.\n«Иккиламчи ерни ижарага беришда қонуний шартнома тузилади. Шартнома эса юридик ҳужжат ҳисобланади. Унда икки тараф ҳам ўз шартларини ёзади. Ернинг аҳволи, сув таъминоти ва қанақа маҳсулот етиштирилиши шартномада кўрсатилади. Бу билан ҳар икки тараф ўзининг манфаатларини ҳисобга олган ҳолда шартнома имзолайди», - дея депупатларнинг саволларига ҳам жавоб қайтарди Равшан Мамутов.\nДепутатлар томонидан берилган қатор музокаралар ва таклифлардан сўнг, «Ўзбекистон Республикасининг айрим қонун ҳужжатларига ўзгартириш ва қўшималар киритиш ҳақида»ги қонун лойиҳаси биринчи ўқишда маъқулланди.


FATTOHHON.COM стр. 46\n«ЎЗБЕКНАВО» ЭСТРАДА БИРЛАШМАСИДА АЛИШЕР НАВОИЙ ТАВАЛЛУДИ ОЛДИДАН! 07.02.2015 00:49\nҲар йили 9 февраль куни юртимизда буюк шоир Алишер Навоийнинг таваллуд куни сифатида нишонланади. Муҳтарам Юртбошимиз “Юксак маънавият – енгилмас куч” асарларида қайд этганларидек, бирор бир ўзбек йўқки, Навоийни билмаса, фахрланмаса! “Ўзбекнаво” эстрада бирлашмасида ҳам Алишер Навоий таваллудининг 574 йиллиги муносабати билан таниқли шоир-ёзувчилар, адабиётшунос олимлар, устоз санъаткорлар ҳамда ёш хонандалар иштирокида “Навосоз улуснинг навобахши бўл” деб номланган маърифий тадбир бўлиб ўтди.\nТадбирда Ўзбекистон Халқ шоири Иқбол Мирзо, Филология фанлари номзоди Отабек Жўрабоев, Адабиётшунос олим Олимжон Давлатов, Халқ ҳофизи Маҳмуд Тожибоев, Ўзбекистонда хизмат кўрсатган артист Эркин Рўзиматовлар сўзга чиқиб, шоир шеъриятида инсонпарварлик улуғланиши ҳақида фикр ва мулоҳазалар билдирдилар.\nТадбир аввалида Ўзбекистон Халқ шоири Иқбол Мирзо Навоий шеърияти, Навоий шеъриятидан бугунги кунда санъатда фойдаланиш ҳақида ўз фикрларини билдириб ўтди.\nФилология фанлари номзоди Отабек Жўрабоев Навоийнинг тахаллуси, наво сўзининг маъноси, наво сўзи билан боғлиқ Навоий ва Биноийнинг ўзаро суҳбати ҳақидаги ҳикоя, Навоий “Хамса”сидан ўрин олган “Садди Искандарий” достони ҳақида, Навоийнинг бошқа асарлари таҳлили ҳақида фикрларини баён этди.\nСўнг, Адабиётшунос олим Олимжон Давлатов Навоийнинг ғазаллари, Навоийни фидокорлик билан ўзини ижодга бағишлаганлиги, байтларнинг маъноси, Навоий асарлари шарҳи, сўзларнинг икки хиллиги, куйлар ҳар-хиллиги ҳақида фикр-мулоҳалар билдирди.\nТадбир давомида Навоий ижодидан ғазаллар, рубоийлар ўқилди.\nТадбир давомида Алишер Навоий ғазаллари ҳақида фикр-мулоҳазалар билдирилиб, баъзи ғазалларга алоҳида тўхталиб ўтилди. Баъзи бир тушунмовчиликларга ҳам ойдинлик киритилди. Масалан, хонандалардан бири янглишиб “Жонон бўламан” ғазалини Навоий ёзганми, ёки йўқми, деган саволни берди.\nНавоийшунос олимлар эса, бу ғазални Навоий ёзмаганлигини, қолаверса, Навоий номидан сохта ғазаллар ҳам ёзилганлигини, Навоий ҳеч қачон ундай ғазаллар ёзмаганлигини айтиб ўтишди.\nХалқ ҳофизи Маҳмуд Тожибоев сўзга чиқиб, “нега санъатда Навоий ижодига кўп мурожаат қиламиз?” дея, Навоий ижодининг афзаллик жиҳатлари, Навоий дунё тан олган шоирлиги, ҳақида сўзлади.\nСўнг, Ўзбекистонда хизмат кўрсатган артист Эркин Рўзиматов сўзга чиқиб, Навоий ғазалларидан ўқиб, ижодда Навоий шеъриятига янада кўпроқ эътибор қаратиш ҳақидаги фикрларини билдириб ўтди.\nЎзбекистонда хизмат кўрсатган артист Алишер Файз эса, Навоий ғазалларининг мазмун-моҳияти, сўз кучи ҳақида ўз фикрларини айтди.\nНавоийхонлик якунида Иқбол Мирзо сўзга чиқиб, бундай маънавият учун хизмат қиладиган тадбирларни ҳар ҳафта ўтказиб туриш ҳақида таклиф билдирди ҳамда, Навоийдан 4 қатор рубоий билан тадбирни ниҳоясига етказди.\nНавоийхонлик жуда ҳам мазмунли ўтди.\nФотолар учун фотограф Муҳаммадалига миннатдорчилик билдирамиз


Машина олишга пулингиз етмаса? - 7 Декабря 2011 - ..::MuxliS.Biz.Uz::..\nЧетверг, 05.08.2021, 20:34 Приветствую Вас Гость | RSS\nГлавная » 2011 » Декабрь » 7 » Машина олишга пулингиз етмаса?\nМашина олишга пулингиз етмаса?\n— Машина пулининг ярмини тўлаб, қолганини бир неча йил давомида бўлиб тўлаш билан қарзга олиш мумкин дейишади? Шу тўғрими?\nАслиддин Комилов, Гулистон\n— Мен 2 йил муддатга қарз эвазига машина сотиб олмоқчи эдим. Бозорда ҳаммага ҳам ишониб бўлмайди. Қарзга ёки ижарага олинган машинани ҳам қонуний расмийлаштириб олса бўладими?\nБаҳром Расулов, Қўқон\nҲозирги кунда кўпчилик олдиндан маълум миқдорда фоизини тўлаб ўз эҳтиёжлари учун керак бўлган нарсаларни харид қилиб олишмоқда. Ҳатто машинани ҳам...\nАслида машинани ижарага олиб ҳайдаш ҳеч биримиз учун янгилик эмас. Бу икки томон учун ҳам фойдали. Айримлар эса бошиданоқ бирга машина бозорга боришиб бир машинани танлашади. Мисол учун, машинанинг нархи ўн миллион сўм бўлса, сотиб олмоқчи бўлган одамда уни бирдан тўлашнинг имкони йўқ. Шунда у (имкониятига қараб) 4 миллион сўм тўласа, қолган пулни машинани олиб ижарага бермоқчи бўлган одам тўлайди. Маълум бир вақт белгиланиб, машина учун тўланган қолган 6 миллион сўм бироз устамаси билан тўлаб борилади. Яъни, у сизга 10 миллион сўм эмас, 12 миллион сўмга тушади. Қарз тўлиқ ёпилгач, машинанинг ҳақиқий эгасига айланасиз. Аслида бу ғирром савдо эмас. Балки нархни бўлиб тўлашдир. Лекин бу борада айрим қаллоблар ҳам учраётгани рост. Қарз тўлиқ қайтарилган тақдирда ҳам "мен фақатгина ижарага берганман” деб машинани қайтариб олишади. Бу ҳолга тушмаслик учун масала бошиданоқ қонуний ҳал қилинса олам гулистон.\nМалика Мазбудова, адвокат:\n— Албатта, ҳар бир масалани ҳал қилишнинг қонуний йўлидан бориш керак. Айримлар шунчаки оғзаки келишиб, охир-оқибатда фирибгарларнинг тузоғига илиниб қолишганини фаҳмлайди. Шунинг учун ҳар бир ишга киришишдан олдин юрист маслаҳатига амал қилинса, қонун бузилишининг олди олинган бўларди ва шахснинг ҳуқуқлари ҳимояланади. Давлат нотариуси машина эгасидан автомашинани ҳайдаш ҳуқуқини яқин кишиларига ёки бошқа шахсларга маълум бир муддатга ишонч қоғози орқали рухсат бериши мумкин. Бу фақатгина ўша одамга ҳайдаш ҳуқуқини беради. Бошқа ҳолатлар бундан мустасно. Шу билан биргаликда, ҳайдаш ҳуқуқини берувчи ишончнома амалиётда машина эгаси, келажакда ҳам ўша одамга машинани буткул сотиб олиш ёки ўз номига расмийлаштириш ҳуқуқини бермайди.\nСиз нотариусга бориб ўртадаги келишувни ижара шартномаси тарзида қонуний расмийлаштиришингиз мумкин. Бундай битимларни тасдиқлашда ҳар бир фуқаро ёки юридик шахс хоҳлаган нотариусга мурожаат қилишга ҳақлидир.\nАвтомототранспорт воситалари билан боғлиқ олди-сотди, айирбошлаш, ҳадя қилиш, рента, ижарага бериш, текин фойдаланиш, гаровга қўйиш, лизинг шартномалари ва бошқа турдаги битимлар нотариуслар томонидан нотариал тартибда тасдиқланади.\nМашинани ижарага олиш учун нотариусга қандай ҳужжатлар тақдим этилади?\n* Машинанинг техник паспорти;\n* Ижарага берувчи ва олувчининг паспорти;\n* ижарага берилаётган мулкнинг бошқа шахсга ўтказиш таъқиқланмаганлиги ва хатланмаганлиги ҳақидаги маълумот;\n* машина умумий биргаликдаги мулк бўлган тақдирда, барча эгаларининг (эр ёки хотиннинг) розилиги.\nНотариус харажатлари қанча ва уни тарафлардан қайси бири тўлайди?\nНотариус нотариал ҳаракатларни амалга ошириши учун машинанинг шартномада кўрсатилган суммасидан 1 фоизини (белгиланган энг кам иш ҳақининг 20 фоизи миқдоридан кам бўлмайди) олишга ҳақли.\nТўловни тарафларнинг ўзлари келишган ҳолда амалга оширади.\nНосир Алиохунов, нотариус:\n— Бу каби масалалар билан бизга мурожаат қиладиганларнинг ҳаммаси аввалдан келишиб олишади. Бизга келганда ундай қилдик, бундай қилдик демасдан ижара шартномаси тузиб қўяқолишади. Лекин маълум бир муддат тугаганидан сўнг автомашинани ўз ҳисобида қолдирилиши ҳақида шартномада албатта кўрсатилиши керак. Қўлингизда қонуний кучга эга бўлган ҳужжат бўлсагина сиз ўз ҳуқуқингизни ҳимоя қила оласиз.\nҚандай ҳолларда ижара шартномаси тузилмайди?\n18 ёшга тўлмаган шахсларга автотранспорт воситалари, 16 ёшга тўлмаган шахсларга мототранспорт воситалари билан боғлиқ битимларни расмийлаштиришга йўл қўйилмайди.\nНотариуслар томонидан автомототранспорт воситалари билан боғлиқ битимларни тасдиқлаш автомототранспорт воситасини бошқа шахсга ўтказиш таъқиқланмаганлиги ва хатланмаганлиги текширилгандан кейин амалга оширилади,\nИжара шартномаси қанча муддатга тузилади?\nИжара шартномаси томонларнинг келишувига кўра, шартномада белгиланган муддатга тузилади. Агар ижаранинг муддати шартномада кўрсатилмаган бўлса, шартнома номуайян муддатга тузилган ҳисобланади. Бунда, тарафлардан ҳар бири бошқа тарафни бир ой олдин, ёзма равишда огоҳлантириб, истаган пайтда шартномадан воз кечиши мумкин.\nШу боис шартномада муайян бир муддат белгилангани мақсадга мувофиқ.\nСаволларга нотариус Носир Алиохунов жавоб берди.\nКатегория: Yangiliklar | Просмотров: 3418 | Добавил: Admin | Рейтинг: 0.0/0


GM руль бошқаруви носоз бўлган 800 минг автомобилини қайтариб олади » Новости Узбекистана сегодня: nuz.uz\nНовости Узбекистана → Фан ва технология → GM руль бошқаруви носоз бўлган 800 минг автомобилини қайтариб олади\n07-08-2017 14:29 0 2471 Рейтинг1 Чоп этиш\nАмериканинг General Motors (GM) автогиганти бутун дунё бўйлаб 800 минг дона Chevrolet Silverado 1500 ва GMC Sierra 1500 автомобилларини қайтариб олишга жазм қилди. Бунинг сабаби машинанинг рул бошқарувидаги камчиликдир, деб ёзмоқда Ассошиэйтед Пресс.\nБу автомобилларнинг рулининг электрли кучайтиргичи паст тезликда манёвр қилганда вақтинча ишламай қолиши мумкин. Бу ҳол рўй берса ҳайдовчи автомобиль бошқаруви устидан назоратни йўқотиб қўйиши тайин.\nҚайтариб олинадиган автомобиллар 2014 йилда ишлаб чиқарилган, катта қисми АҚШнинг ўзида сотилган. 100 мингга яқини бошқа мамлакатларга жўнатилган.\nGM дунёнинг 30 мамлакатида енгил ва юк автомобилларини ишлаб чиқаради. Концерннинг қароргоҳи Мичиган штатидаги Детройт шаҳрида жойлашган. GMда 225 мингга яқин одам ишлайди.


Ўзбекистон ОТЖ Хитойга қарши учрашувга тайёргарликни давом эттирмоқда\n11.01.2018 17:50 | ЎФА\nЎзбекистон олимпия терма жамоаси U-23 ёшлар ўртасидаги Осиё чемпионати “A” гуруҳи 2-тур учрашуви доирасида Хитойга қарши учрашувга тайёграликни давом эттирмоқда.\nХитойнинг Чангжоу шаҳрида Осиё чемпионатида иштирок этаётган Ўзбекистон олимпия терма жамоаси бугун маҳаллий вақт билан соат 15:45да Хитойга қарши учрашув олдидан ўзининг якуний машғулотларини ўтказди. Айни дамда, илк учрашувда жароҳат олган ҳимоячи Акром Комилов якка тартибда машғулот олиб бормоқда. Қолган барча футболчилар эса, машғулотларда иштирок этишди.\nАмалий машғулотлардан ташқари, терма жамоа футболчилари эрталаб шунингдек, назарий билимларини мустаҳкамлаш учун машғулотларда иштирок этишди. Шунингдек, рақиб ўйини, уларнинг кучли ва кучсиз томонлари видео орқали таҳлил қилинди. Мураббийлар штаби ҳам рақиб ўйинини таҳлил қилиб учрашувга керакли тактика ва турли схемалар бўйича иш олиб бормоқда.\nЭслатиб ўтамиз, Ўзбекистон ҳамда Хитой олимпия терма жамоалари ўртасидаги учрашув эртага Тошкент вақти билан соат 13:00да бошланади. Соат 16:30да эса, “A” гуруҳи 2-туридан ўрин олган Уммон ҳамда Хитой терма жамоалари ўртасидаги учрашув бошланади.